**Община Симеоновград**

**ОБЩИНСКА ПРОГРАМА ПО ЕНЕРГИЙНА ЕФЕКТИВНОСТ**

**2020 – 2025 г.**

****

**Януари 2020 г.**

Съдържание:

1. ВЪВЕДЕНИЕ..................................................................................................................

2. ОСНОВАНИЕ ЗА РАЗРАБОТВАНЕ............................................................................

3. НОРМАТИВНА БАЗА....................................................................................................

4. ОБЩ ПРОФИЛ НА ОБЩИНА СИМЕОНОВГРАД.....................................................

4.1 ГЕОГРАФСКА ХАРАКТЕРИСТИКА......................................................................

4.2 НАСЕЛЕНИЕ...............................................................................................................

4.3 СГРАДЕН ФОНД.........................................................................................................

4.4 ПРОМИШЛЕНОСТ / УСЛУГИ И СЕЛСКО СТОПАНСТВО.................................

4.5 ТРАНСПОРТНА ИНФРАСТРУКТУРА.....................................................................

5. ПОЛИТИКА ПО ЕНЕРГИЙНА ЕФЕКТИВНОСТ.........................................................

6. СЪСТОЯНИЕ НА ЕНЕРГИЙНОТО ПОТРЕБЛЕНИЕ..................................................

7. ЦЕЛ И ОБХВАТ.................................................................................................................

8. ФИНАНСИРАНЕ И ИЗБОР НА ПРОГРАМИ, ДЕЙНОСТИ И МЕРКИ ПО ЕНЕРГИЙНА ЕФЕКТИВНОСТ.............................................................................................

9. МЕРКИ ПО ЕНЕРГИЙНА ЕФЕКТИВНОСТ.....................................................................

10. ЕТАПИ НА ИЗПЪЛНЕНИЕ...............................................................................................

11. ОЧАКВАНИ ЕФЕКТИ ОТ ИЗПЪЛНЕНИЕТО................................................................

12. НАБЛЮДЕНИЕ И КОНТРОЛ...........................................................................................

13. ОТЧЕТ НА ИЗПЪЛНЕНИЕТО...........................................................................................

14. ЗАКЛЮЧЕНИЕ....................................................................................................................

**Списък с използваните абревиатури**

ВИЕ Възобновяеми източници на енергия

КЕВР Комисия за енергийно и водно регулиране

ЕС Европейски съюз

ЕСМ Енергоспестяващи мерки

ЗЕЕ Закон за енергийна ефективност

ПУРБ План за управление на речните басейни

ЗУЕС Закон за управление на етажната собственост

ЗУТ Закон за устройство на територията

кв.км Квадратни километри

kW Киловат

kWh Киловатчас

КЕП Крайно енергийно потребление

ПЕЕ Програми за енергийна ефективност

МСП Малки и средни предприятия

НМ Населени места

НСИ Национален статистически институт

ОА Общинска администрация

ПЧП Публично-частно партньорство

РЗП Разгъната застроена площ

MW MegaWatt/ мегават

МWh Мегаватчас

GWh Гигават часа

**1.Въведение**

Енергийната ефективност е качествено понятие, характеризиращо рационалното използване на енергийните носители чрез подобряване качеството на енергийните услуги при най-приемлива цена за обществото. В основни линии включва повишаване на ефекта от дейностите, свързани с потребление на енергия, при същевременно намаляване на разходите за това, без загуба на комфорт.

Поради това, енергийната ефективност предполага извличане на максимална полза от всяка единица енергия чрез създаване на съответните навици /поведенчески мерки/и използване на модерни технологии за задоволяване на ежедневните нужди при крайните клиенти на енергия. Тя е един от най-лесните и ефективни начини за намаляване на енергийната консумация и на емисиите на парникови газове в атмосферния въздух, като елемент от опазването на околната среда.

Енергийната ефективност е фактор за:

* намаляване разходите за скъпи горива и енергия;
* повишаване сигурността на снабдяването с енергия;
* подобряване на топлинния комфорт;
* намаляване на вредните емисии;
* устойчиво развитие.

Програмите за енергийна ефективност, които органите на държавната и местната власт в Република България са длъжни да разработват и изпълняват по силата на Закона за енергийната ефективност/ЗЕЕ/ са стратегически документи, които служат за изпълнение на държавната политика в областта на енергийната ефективност, свързана с за постигане на Националната цел за енергийна ефективност. Тази цел е дефинирана в ЗЕЕ, като количество спестявания в първичното и в крайното енергийно потребление на енергия до 31 декември 2020 г. и при определянето й се отчита прогнозното първично енергийно потребление до 31 декември 2020 г., определено въз основа на:

1. потенциала за спестяване на енергия по икономически ефективен начин;

2. развитието на брутния вътрешен продукт и прогнозите за него;

3. промените в количествата внесена и изнесена енергия;

4. оползотворяването на енергията от възобновяеми източници, използването на ядрена енергия, изграждането на съоръжения за улавяне и съхранение на въглероден диоксид;

5. действащите мерки за повишаване на енергийната ефективност, изпълнени в изминал период.

Националната цел за енергийна ефективност е заложена в **Националния план за действие по енергийна ефективност 2014 – 2020 г.**

Една от ключовите цели на програмите по енергийна ефективност е да се подпомогнат органите на държавната и местната власт при осигуряването на достатъчно финансиране за изпълнение на отговорностите им за повишаване на енергийната ефективност на съществуващия сграден фонд – държавна, съответно – общинска собственост, като елемент от задължението на тези органи за предоставяне на адекватни обществени услуги. В това отношение с Програмата за енергийна ефективност се цели да се подпомогне общината да намери финансиране за решаването на належащи инфраструктурни проблеми и други социално ориентирани програми.

Доколкото понастоящем общините не са задължени лица по силата на сега действащия ЗЕЕ и не участват пряко в изпълнението на Националната цел за енергийна ефективност, тяхната визия за реализация на енергоспестяващи мерки **вече не се отразява в планове по енергийна ефективност с конкретно фиксирани в тези планове дейности и мерки по енергийна ефективност, които следва да бъдат реализирани в сгради – общинска собственост, крайни срокове за изпълнение на дейностите и мерките, както и очаквани нива на енергийни спестявания.** Визията на общините се отразява **в програми по енергийна ефективност**, които представляват стратегически документи от отворен тип, подлежащи на изменение и допълнение във всеки един момент, когато това е необходимо с оглед настъпила промяна във визията, респективно – в действащото законодателство, имащо отношение по темата /Закон за енергийната ефективност, Закон за енергията от възобновяеми източници, Закон за енергетиката, Закон за устройство на територията, Закон за регионалното развитие, Закон за опазване на околната среда, Закон за ограничаване изменението на климата, Закон за местното самоуправление и местната администрация, Закон за общинската собственост, Закон за общинския дълг/.

Предвиденото в настоящата Програма по енергийна ефективност има за цел политиката по енергийна ефективност да се превърне в приоритетна на територията на Община Симеоновград, като по този начин се повишат икономическия растеж и жизнения стандарт на населението на Общината и се подпомогне опазването на околната среда.

Настоящата програма е структурирана, съгласно Указанията на Агенцията за устойчиво енергийно развитие (АУЕР) за разработване на планове/програми за енергийна ефективност.

**2. Основание за разработване**

Изготвянето на общинските програми за енергийна ефективност, както и на програмите за оползотворяване на енергията от възобновяеми източници и биогорива, е един от приоритетите на кохезионната политика на Европейския съюз за периода до 2020 г. Чрез устойчиви енергийни проекти и стратегии за изпълнението на тези програми, кохезионната политика превръща екологичните предизвикателства – осигуряване качество на атмосферния въздух, ограничаване изменението на климата и управление на ресурсите във възможности за развитие на регионите и превръщането им в по-атрактивно място за инвестиции и създаване на нови работни места. **Именно поради това, наличието на програмите по енергийна ефективност, както и на програмите за насърчаване оползотворяването на енергия от възобновяеми източници и биогорива, е изведено като основание за разходване на бюджетни средства в тези области. Също така, наличието на този тип програми се залага и в насоките за получаване на безвъзмездна финансова помощ по отделни оперативни програми на ЕС, като условие за кандидатстване и като основание за получаване на помощта.**

В контекста на кохезионната политика на ЕС, Директива 2012/27/ЕС относно енергийната ефективност, въведена в българското законодателство с новия Закон за енергийната ефективност (обн., ДВ, бр. 35 от 15.05.2015 г., в сила от 15.05.2015 г.), предвижда в т. 18 от преамбюлната си част, **че държавите-членки следва да насърчават общините и другите публични органи да приемат интегрирани и насочени към устойчиво развитие планове за енергийна ефективност с ясни цели.**

Въвеждането на Директива 2012/27/ЕС относно енергийната ефективност в българското законодателство със сега действащия Закон за енергийната ефективност (ЗЕЕ) на практика постави общините в Република България в ситуация, при която всяка една от тези общини следва да приеме нова, актуална програма за енергийна ефективност, съответстваща на изискванията на Директивата и на ЗЕЕ за:

* реализацията на дейности и мерки за повишаване на енергийната ефективност в съответствие с Националния план за действие по енергийна ефективност 2014 – 2020 г., водещи до икономии на енергия не само в крайното, но и в първичното потребление на енергия;
* създаване на предпоставки за реализация на съвместни проекти със задължените по новия ЗЕЕ лица – търговци с енергия, отговарящи за изпълнение на индивидуални цели за енергийни спестявания при крайните клиенти на енергия /общините са крайни клиенти на енергия/, като част от националната задължителна цел за енергийни спестявания на Република България до 2020;
* въвеждане на допълнително изискване, освен енергийната ефективност на сградния фонд на общините, да се повиши и енергийната ефективност на уличното и парковото осветление (за общини с население над 20 000 души) .

По силата на чл. 12, ал. 1 – ал. 3 от ЗЕЕ държавната политика в областта на енергийната ефективност се изпълнява от всички държавни и местни органи, като за целта тези органи разработват и приемат **програми по енергийна ефективност,** съответстващи на целите, заложени в:

1. Националната стратегия по енергийна ефективност на Република България;
2. Националния план за действие по енергийна ефективност 2014 -2020 г.;

3. Националния план за сгради с близко до нулево потребление на енергия, националния план за подобряване на енергийните характеристики на отопляваните и/или охлаждани сгради – държавна собственост, използвани от държавната администрация и

4. Националната дългосрочна програма за насърчаване на инвестиции за изпълнение на мерки за подобряване на енергийните характеристики на сградите от обществения и частния национален жилищен и търговски сграден фонд.

Програмите по енергийна ефективност се разработват при отчитане на стратегическите цели и приоритети на регионалните планове за развитие на съответните райони, изготвяни на основание чл. 4, ал. 3 от Закона за регионалното развитие, както и въз основа на перспективите за устойчиво икономическо развитие на съответните райони за икономическо планиране.

По аргумент от чл. 12, ал. 4 от ЗЕЕ, средствата за изпълнение на програмите по енергийна ефективност се осигуряват в рамките на бюджетите на държавните органи и на общините.

**3. Нормативна база**

Целите за повишаване на енергийната ефективност са конкретизирани в Енергийната стратегия на Република България до 2020 г. Основният стремеж е намаляване на енергийната интензивност на брутния вътрешен продукт с 50% до 2020 г. спрямо базисната 2005 г.

Настоящата програма е изготвена в съответствие с новото европейско законодателство в областта на енергийната ефективност и е съобразена със:

**Стратегия „Енергетика 2020” на Европейския съюз (Трети либерализационен пакет в енергетиката „Енергетика и климат“)**

През 2007 г. Европейският съвет прие нови енергийни цели до 2020г., т.нар. „триада 20-20-20” за повишаване на енергийната ефективност в крайното енергийно потребление с 20 %, увеличаване дела на енергията от възобновяеми източници в брутното крайно енергийно потребление с 20% и намаляване, в резултат на това, на емисиите на парникови газове в атмосферния въздух с 20% спрямо базисната 1990 г. Тези цели са насочени към ефективното използване на ресурсите на Европа, като се направят важни промени в начина, по който в държавите-членки на Европейския съюз се произвежда и консумира енергия и се основават на постигнатото до този момент в областта на енергийната политика.

**Директиви на Европейския съюз за енергийна ефективност**

Европейското право в областта на енергийната ефективност включва седем директиви и девет регламента, които са транспонирани в българското законодателство в Закона за енергийната ефективност. Две от директивите са тясно свързани с енергийния мениджмънт в общините - *Директива* *2010/31/ЕС относно енергийните характеристики на сградите* и *Директива 2012/27/ЕС относно енергийната ефективност*

**Директива 2010/31/ЕС на Европейският парламент и на Съвета от 19 май 2010 г. относно енергийните характеристики на сградите**

Целта на Директивата е да се подобрят енергийните характеристики на сградите в рамките на държавите-членки на Европейския съюз, като се вземат предвид външните климатични и местни условия, както и изискванията за параметрите на вътрешния въздух при стриктно спазване на съотношението „разходи-ефективност“.

Директивата въвежда изискване за привеждане на съществуващия сграден фонд в държавите – членки до „сгради с близко до нулево потребление на енергия“. Това означава подобряване на енергийните характеристики на сградите до максимално възможния клас на енергопотребление по скалата на класовете за енергопотребление за съответната сграда, в зависимост от действащите технически правила и норми към датата на въвеждането й в експлоатация, плюс задължителното условие за оползотворяване на енергия от възобновяеми източници за задоволяване на енергийните потребности на обитателите на сградата.

Директивата въвежда и критерии по отношение на:

- общата методологична рамка за изчисляване на цялостните енергийни характеристики на сгради и части от тях;

- прилагане на минимални изисквания по отношение на енергийните характеристики на нови и съществуващи сгради, сградни компоненти и външни ограждащи елементи на сградата, които подлежат на основен ремонт;

- енергийно сертифициране на сгради и части от тях.

**Директива 2012/27/ЕС на Европейският парламент и на Съвета от 25 октомври 2012 г. относно енергийната ефективност**

Основната цел на тази Директива е да допринесе за постигане на целите на Европейския съюз за повишаване на енергийната ефективност в крайното енергийно потребление на държавите-членки до 31 декември 2020 г. с 20 % чрез:

- изготвяне на национална дългосрочна стратегия за саниране на обществения и частен сграден фонд;

- задължително реновиране на 3% годишно от пълната разгъната застроена площ (РЗП) на държавните сгради с разгъната застроена площ над 250 кв.м, а за общинските сгради това е пожелателно;

- въвеждане на схеми за задължения за енергийната ефективност, осигуряващи изпълнението на националната цел за енергийни спестявания от страна на т.нар. „задължени лица – търговци с енергия“, между които тази цел се разпределя като индивидуални цели за енергийни спестявания, подлежащи на изпълнение чрез:

* сключване на договори за реализация на енергийноефективни услуги при крайните клиенти на енергия;
* внасяне на парични средства от търговците с енергия в специализирани фондове за енергийна ефективност;
* прехвърляне на енергийни спестявания.

- насърчаване използването на т.нар. „ЕСКО модел“, представляващ финансова схема за насърчаване реализацията на енергоспестяващи мерки при крайните клиенти на енергия чрез реализацията на договори с гарантиран резултат;

- въвеждане на система за управление по енергийна ефективност (енергиен мениджмънт), включително енергийни обследвания, като част от прилагането на програмата по енергийна ефективност от публичните органи и органите на местната власт и местното самоуправление.

**Пътна карта за енергетиката до 2050 г.**

През декември 2011 г. Европейската комисия прие Пътна карта за енергетиката, която има за цел понижаване на въглеродните емисии до 2050 г., като същевременно се подобри конкурентоспособността на икономиката и сигурността на доставките на енергия за Европа. Ключов елемент за изпълнението на тази цел е реализацията на политиката по енергийна ефективност.

**Енергийната стратегия на Република България до 2020 г.**

Енергийната стратегия на Република България до 2020 г. отразява визията за развитие на сектор „Енергетика“ при отчитане на европейската визия в тази област, както и на политиките по енергийна ефективност и оползотворяване на енергията от възобновяеми източници.

**Стратегия „Европа 2020“**

Тя залага на три основни приоритета:

* интелигентен растеж - изграждане на икономика, основаваща се на знания и иновации;
* устойчив растеж - насърчаване развитието на екологична и конкурентоспособна икономика с по- ефективно използване на ресурсите;
* приобщаващ растеж - стимулиране на икономика с високи равнища на заетост, която да доведе до социално и териториално сближаване, както и нейните пет основни цели:
  1. заетост за 75% от населението на възраст 20-64 години;
  2. инвестиции в научно изследователската и развойна дейност в размер 3% от брутния вътрешен продукт на Европейския съюз;
  3. постигане на целите „20/20/20“ по отношение на енергетиката и климата;
  4. съкращаване на емисиите въглероден диоксид с 20% в сравнение с нивата от 1990 г.;
  5. увеличаване дела на енергията от възобновяеми източници в брутното крайно потребление на енергия с до 20% и намаляване в резултат на това на консумацията на енергия, произведена по конвенционален способ с 20%.

**Четвърти пакет от законодателни мерки в енергетиката, предвиден в съобщението „Чиста енергия за всички европейци“**

На 30.11.2016 г. Европейската комисия публикува свое съобщение до Европейския парламент, Съвета на Европа, Европейския икономически и социален комитет, Комитета на регионите и Европейската инвестиционна банка, свързано с иновациите в областта на чистата енергия.

Със съобщението, носещо наименованието „Чиста енергия за всички европейци“, Комисията представя пакет от законодателни мерки, за да изложи ясна рамка за действие на базата на три основни цели с времеви хоризонт до 2050 г.:

* поставяне на енергийната ефективност на първо място;
* лидерска роля на Европа в областта на възобновяемите източници на енергия;
* осигуряване на справедливи сделки за потребителите.

В съобщението се посочва, че Комисията възнамерява да съсредоточи по-отчетливо бъдещото финансиране, предоставено в рамките на „Хоризонт 2020“, върху четири взаимосвързани стратегически приоритета, за които основен фактор е цифровизацията:

**1/ Декарбонизация на сградния фонд на ЕС до 2050 г. – от сгради с близко до нулево потребление на енергия към райони, генериращи допълнителна енергия;**

**2/ Засилване на водещата роля на ЕС в областта на възобновяемите източници на енергия;**

**3/ Разработване на достъпни и интегрирани решения за акумулиране на енергия;**

**4/ Електрическа транспортна мобилност и по-интегрирана система на градския транспорт.**

**Закон за енергийната ефективност**

Въвеждането в българското законодателство на Директива 2012/27/ЕС относно енергийната ефективност със сега действащия ЗЕЕ поставя редица предизвикателства пред т. нар. „задължени лица – търговци с енергия“, както и **пред общините в качеството им на крайни клиенти на енергия.**

Съгласно чл. 14 от ЗЕЕ, за подпомагане изпълнението на националната цел за енергийна ефективност се въвежда схема за задължения за енергийни спестявания, която да осигури постигането на обща кумулативна цел за спестена енергия при крайното потребление на енергия до 31 декември 2020 г.

Общата кумулативна цел за енергийни спестявания обхваща периода 2014-2020 г. и се определя като натрупване на нови енергийни спестявания от минимум 1,5 на сто годишно от средната годишна стойност на общото количество на продажбите на енергия на крайните клиенти на територията на страната през 2010, 2011 и 2012 г., с изключение на количеството на продажбите на енергия, използвани в транспортния сектор, под код "B\_101900" по статистиката на Евростат.

Общата кумулативна цел се разпределя като индивидуални цели за енергийни спестявания между следните задължени лица:

**1. крайни снабдители, доставчици от последна инстанция, търговци с издадена лицензия за дейността "търговия с електрическа енергия", които продават електрическа енергия на крайни клиенти повече от 20 GWh годишно;**

**2. топлопреносни предприятия и доставчици на топлинна енергия, които продават топлинна енергия на крайни клиенти повече от 20 GWh годишно;**

**3. крайните снабдители и търговци с природен газ, които продават на крайни клиенти повече от 1 млн. кубически метра годишно;**

**4. търговци с течни горива, които продават на крайни клиенти повече от 6,5 хил. тона течни горива годишно, с изключение на горивата за транспортни цели;**

**5. търговци с твърди горива, които продават на крайни клиенти повече от 13 хил. тона твърди горива годишно.**

При определяне на общата кумулативна цел могат да се използват следните стойности за изчисление на енергийни спестявания в размер:

1. по 1 на сто годишно за 2014 и 2015 г.;

2. по 1,25 на сто годишно за 2016 и 2017 г.;

3. по 1,50 на сто годишно за 2018, 2019 и 2020 г.

Съгласно чл. 21 от ЗЕЕ, при изпълнение на индивидуалните цели за енергийни спестявания задължените лица по чл. 14, ал. 4 (търговци с енергия) могат да:

1. предлагат енергийноефективни услуги на конкурентни цени чрез доставчик на енергийноефективни услуги, и/или

2. правят вноски във Фонд "Енергийна ефективност и възобновяеми източници" или в други финансови посредници за финансиране на дейности и мерки за енергийна ефективност в размер на инвестициите, необходими за изпълнение на мерки за постигане на индивидуалните им цели, определени съгласно методиката по чл. 7, ал. 1, т. 11, и/или

3. сключват споразумения с доставчици на енергийноефективни услуги или други незадължени страни за прехвърляне на енергийни спестявания чрез прехвърляне на удостоверения за енергийни спестявания.

* **Предоставяне на енергийноефективни услуги на конкурентни цени при крайните клиенти:**

Съгласно чл. 65 от ЗЕЕ, енергийноефективните услуги имат за цел комбиниране доставката на енергия с енергоефективна технология и/или с действие, което обхваща експлоатацията, поддръжката и управлението, необходими за предоставяне на услугата, и водят до проверимо, измеримо или оценимо повишаване на енергийната ефективност и/или спестяване на първични енергийни ресурси.

Енергийноефективните услуги се извършват въз основа на писмени договори, сключени с крайни клиенти и включват изпълнението на една или повече дейности и мерки за повишаване на енергийната ефективност, определени в наредбата по чл. 18, ал. 2 – Наредба № Е-РД-04-3/ 04.05.2016 г. на министъра на енергетиката за допустимите мерки за осъществяване на енергийни спестявания в крайното потребление, начините на доказване на постигнатите енергийни спестявания, изискванията към методиките за тяхното оценяване и начините за потвърждаването им.

Когато в обхвата на енергийноефективните услуги се включва изпълнението на дейности по обследване за енергийна ефективност на сгради или обследване за енергийна ефективност на промишлени системи, задължените лица:

1. изпълняват сами дейностите, в случай, че отговарят на изискванията за обследване за енергийна ефективност на сгради по чл. 43, ал. 1 или 2 или за обследване за енергийна ефективност на промишлени системи по чл. 59, ал. 1;

2. възлагат изпълнението на дейностите на лица, които отговарят на изискванията за обследване за енергийна ефективност на сгради по чл. 43, ал. 1 или 2, или за обследване за енергийна ефективност на промишлени системи по чл. 59, ал. 1.

* **Внасяне на парични средства във Фонд „Енергийна ефективност и възобновяеми източници” или в други финансови посредници:**

Ключов момент от цитираната по-горе разпоредба на чл. 21 от ЗЕЕ е алтернативната възможност за задължените лица – търговци с енергия да внасят парични средства във Фонд „Енергийна ефективност и възобновяеми източници” или в други финансови посредници. В тази връзка чл. 7, ал. 1, т. 11 от ЗЕЕ предвижда, че министърът на енергетиката утвърждава методика **за оценка на размера на вноските** от задължените по чл. 14, ал. 4 от ЗЕЕ лица във Фонд "Енергийна ефективност и възобновяеми източници" и в други финансови посредници, необходими за постигане на индивидуалните им цели по предложение на изпълнителния директор на Агенцията за устойчиво енергийно развитие. Към настоящия момент няма данни горепосочената методика да е разработена и утвърдена.

* **Прехвърляне на енергийни спестявания чрез прехвърляне на удостоверения за енергийни спестявания от задължени лица, които са в преизпълнение на целите си или от незадължени лица:**

Съгласно чл. 75 от ЗЕЕ, удостоверенията за енергийни спестявания могат да се прехвърлят от:

1. задължено към друго задължено лице по чл. 14, ал. 4, когато първото задължено лице е в преизпълнение на определената му индивидуална цел за енергийни спестявания;

2. незадължено лице към задължено лице по чл. 14, ал. 4.

Водещото за удостоверенията за енергийни спестявания е, че те обективират реализирана икономия на енергия в резултат на вложена инвестиция за изпълнението на мерки по енергийна ефективност. Тоест основното при прехвърлянето са не самите удостоверения, а икономията на енергия, за която те се отнасят.

**Управление потреблението на енергия:**

Законът за енергийната ефективност предвижда и още една съществена дейност – **управление потреблението на енергия**.

Съгласно чл. 63, ал. 1 от ЗЕЕ, задължените по чл. 14, ал. 4 лица, собствениците на сгради по чл. 38, ал. 1 (сгради за обществено обслужване в експлоатация с разгъната застроена площ над 250 кв.м.), по отношение на които може да бъде извършено обследване за енергийна ефективност или сертифициране, собствениците на предприятия, промишлени системи и системи за външно изкуствено осветление са длъжни да извършват управление на енергийната ефективност.

Списъкът от дейности, посредством които се осъществява управлението на енергийната ефективност се съдържа в чл. 63, ал. 2 от ЗЕЕ и включва:

1. организиране на изпълнението на програмите за енергийна ефективност на държавните и местните органи, както и на други мерки, които водят до изпълнението на индивидуалните цели за енергийни спестявания;

2. поддържане на бази данни за месечното производство/потребление по видове енергии и потребители, включително дати, цени, количество и качество на доставените/продадените енергии и горива;

3. ежегодно изготвяне на анализи на енергийното потребление;

4. оценка на изпълнението на поставените им индивидуални цели за енергийни спестявания.

**ЕСКО модел (договори с гарантиран резултат)**

Систематичното място на договорите с гарантиран резултат (ЕСКО договори) е в Глава четвърта от ЗЕЕ, носеща наименованието „Схеми за насърчаване за енергийна ефективност“. По аргумент от това, **за разлика от договорите за енергийноефективни услуги, представляващи начин за изпълнение на индивидуалните цели за енергийни спестявания от страна на търговците с енергия, ЕСКО договорите са вид финансова схема за насърчаване за енергийна ефективност**. В § 1, т. 31 от Допълнителните разпоредби на ЗЕЕ е дадено легално определение на понятието „схеми за насърчаване за енергийната ефективност“, по силата на което това е всеки инструмент, схема или механизъм, който насърчава повишаването на енергийната ефективност.

Съгласно чл. 72 от ЗЕЕ, ЕСКО договорите имат за предмет изпълнението на мерки за повишаване на енергийната ефективност в сгради, предприятия, промишлени системи и системи за външно изкуствено осветление, **като възстановяването на направените инвестиции и изплащането на дължимото на изпълнителя възнаграждение се извършват за сметка на реализираните икономии на енергия.**

Наименованието „ЕСКО“ идва от абревиатурата „ЕSCO“, която означава „*Е*nergy *S*aving *Co*mpany“. По аргумент от чл. 72, ал. 2 от ЗЕЕ, **изпълнители на ЕСКО договорите могат да бъдат лица, които имат статута на доставчици на енергийноефективни услуги.** **Тези лица трябва да са регистрирани като търговци по смисъла на** [**Търговския закон**](http://web.apis.bg/p.php?i=301352) **и да имат предмет на дейност, включващ изпълнение на услуги по договори с гарантиран резултат.**

Легално определение на понятието „доставчик на енергийноефективни услуги" се съдържа в § 1, т. 2 от Допълнителните разпоредби на ЗЕЕ и по смисъла на това определение „доставчик на енергийноефективни услуги“ е физическо или юридическо лице, което осъществява услуги, включващи изпълнението на дейности (например обследване за енергийна ефективност) и/или мерки за повишаване на енергийната ефективност (например строителни и монтажни работи).

Възложители по ЕСКО договорите са собствениците на сгради, собствениците на промишлени системи и собствениците на улично осветление. Общините, в качеството си на собственици на сгради и на улично осветление, са потенциални възложители по този вид договори.

**Закон за енергетиката**

Със Закона за енергетиката на кметовете на общини се възлагат следните задължения:

- да изискват от енергийните предприятия на територията на общината прогнози за развитието на потреблението на електрическа и топлинна енергия и природен газ, програми и планове за електроснабдяване, топлоснабдяване и газоснабдяване;

- да осигуряват изграждането, експлоатацията, поддържането и развитието на мрежите и съоръженията за външно осветление на територията на общината за имоти – общинска собственост;

- да предвиждат в общите и подробните устройствени планове благоустройствени работи, необходими за изпълнението на инвестиционните програми на енергийните предприятия за развитие на мрежи и съоръжения на техническата инфраструктура.

**Закон за устройство на територията**

Едно от основните изисквания на Закона за устройство на територията (ЗУТ) е т.нар. „шесто изискване към строежите“ – изискването за енергийна ефективност (вж. чл. 169, ал. 1, т. 6 от ЗУТ), въведено в ЗУТ през 2005 г. С въвеждането на това изискване дейностите, свързани с реализация на инвестиционни намерения в областта на строежите, в това число и дейностите по изпълнение на енергоспестяващи мерки, бяха поставени на съвършено нова основа.

**Национални стратегически документи, планове и програми**

Протокол от Киото към Рамковата конвенция на ООН по изменението на климата;

Енергийна стратегия на Република България ;

Първи национален план за действие по енергийна ефективност 2008 - 2010 г.;

Втори национален план за действие по енергийна ефективност 2011 - 2013 г.;

Национален план за действие по енергийна ефективност 2014 - 2020 г.;

Годишен отчет за изпълнението на Национални план за действие по енергийна ефективност 2014 – 2020 г. за 2015 г.;

Национален план за действие по промените в климата;

Стратегия за финансиране изолациите на сгради за постигане на енергийна ефективност и План – програма за нейното изпълнение;

Национална програма за развитие „България 2020”;

Общински план за развитие на Община Кърджали 2014-2020 г.

**Подзаконови нормативни актове в областта на енергийната ефективност**

- НАРЕДБА № РД-16-347 ОТ 02.04.2009 г. за условията и реда за определяне размера и изплащане на планираните средства по договор с гарантиран резултат, водещи до енергийни спестявания в сгради – държавна и/или общинска собственост;

- НАРЕДБА № РД-16-932 ОТ 23.10.2009 г. за условията и реда за извършване на проверка на водогрейни котли и на климатични инсталация по чл.27,ал.1 и чл.28, ал.1 от Закона за енергийната ефективност и за създаване , поддържане и ползване на базата данни за тях;

- НАРЕДБА № Е-РД-16-647 от 15.12.2015 г. за определяне на съдържанието, структурата, условията и реда за набиране и предоставяне на информация.

- НАРЕДБА № Е-РД-04-1 от 22.01.2016 г. за обследване за енергийна ефективност, сертифициране и оценка на енергийните спестявания на сгради;

- НАРЕДБА № Е-РД-04-2 от 22.01.2016 г. за показателите за разход на енергия и енергийните характеристики на сградите;

- НАРЕДБА № Е-РД-04-3 от 04.05.2016 г. за допустимите мерки за осъществяване на енергийни спестявания в крайното потребление, начините на доказване на постигнатите енергийни спестявания, изискванията към методиките за тяхното оценяване и начините за потвърждаването им;


- НАРЕДБА № Е-РД-04-05 от 08.09.2016 г. за определяне на показателите за разход на енергия, енергийните характеристики на предприятия, промишлени системи и системи за външно изкуствено осветление, както и за определяне на условията и реда за извършване на обследване за енергийна ефективност и изготвяне на оценка на енергийни спестявания;

- НАРЕДБА за методиките за определянето на националната цел за енергийна ефективност и за определянето на общата кумулативна цел, въвеждането на схема за задължения за енергийни спестявания и разпределянето на индивидуалните цели за енергийни спестявания между задължените лица (приета с Постановление на Министерския съвет № 240 от 15.09.2016 г., обн., ДВ, бр. 75 от 27.09.2016 г., в сила от 27.09.2016 г.).

**4. Общ профил на Общината**

**4.1 Географска характеристика**

Община Симеоновград включва общо 9 населени места, в т.ч. гр. Симеоновград, с. Дряново, с. Калугерово, с. Константиново, с. Навъсен, с. Пясъчево, с. Свирково, с. Троян и с. Тянево. Общинският център – гр. Симеоновград, се намира на 30 км от международния път Е-80 и на 28 км от областния център Хасково. Община Симеоновград се намира в непосредствена близост до един трансконтинентален коридор: ж.п. линията от Западна Европа през София – Пловдив – Димитровград – Свиленград - Истанбул. През територията на общината преминава ж.п. линията София - Симеоновград - Свиленград и Гълъбово - Симеоновград с основна ж.п. гара Симеоновград. Дължината на пътната мрежа на общината е 85.68 км.



Общината разполага с възможности за лесен достъп до земен и въздушен транспорт, което е добра предпоставка за развитието на успешни регионални и международни партньорства. Близостта на общината до Турция и Гърция дава възможност за създаване на ползотворни партньорства на ниво местни власти и бизнес.

По данни от последното преброяване, населението на Общината към 01.02.2011г. наброява 8 755 души или 3.55% от населението на област Хасково. По брой население, община Симеоновград се нарежда на 7-мо място в Областта. Площта на Общината представлява 3.99% от общата площ на област Хасково. Гъстотата на населението е 39.28 д/кв.км, като близо 77.30% е съсредоточено в общинския център.

**РЕЛЕФ**

Релефът в общината е предимно равнинен, състоящ се от изолирани хълмисти възвишения, разчленени едно от друго. Теренът е прорязан от поречието и притоците на р. Марица - с обща площ около 8 кв.м – 3.6% от територията. Средната надморска височина е 78.7 м. в долината на река Съзлийка, вертикалното разчленение е 80 м, а хоризонталното – 1.7 м/кв.км.

Територията на Общината е разположена в Горнотракийската низина (Старозагорското поле), характерна с обширните приречни ниски земи и високи подпочвени води, които благоприятстват интензивното използване на селскостопанските площи. Равнинният характер на релефа и плодородните почви влияят положително за развитието на всички отрасли и подотрасли на селското стопанство, изграждането на напоителни системи и транспортни артерии.

**КЛИМАТ**

Община Симеоновград попада в района на Източно родопските речни долини, в Южнобългарската климатична подобласт. Климатът е преходно-континентален с определени елементи на преходно-средиземноморско климатично влияние. Абсолютната стойност на максималните температури се оценява като една от най-благоприятните за страната. Средната годишна температура на въздуха на равнинните и низинни участъци варира от 12.2 до 12.80C. Честите затопляния под въздействието на средиземноморски въздух обуславят късния период на задържане на снежната покривка. Анализът на валежите показва, че средната сума на валежите е около 140 мм, като главният валежен максимум е октомврийско-ноемврийски (15-16% от валежите), а главният валежен минимум е през летните месеци - от юни до август.

Климатичният потенциал като цяло благоприятства развитието на различна стопанска дейност, в това число създава и предпоставки за оползотворяването на енергия от възобновяем източник „слънце“ за енергийни цели.

**ВОДИ**

Водните ресурси на територията на община Симеоновград се формират главно от оттока на р. Марица и нейните леви притоци: р. Юручка, Авалийско дере, р. Сазлийка и от р. Луда Яна, на която е построен язовир "Троян". На север от с. Тянево се намира язовир "Тенево". Построени са около 20 по-малки и по-големи изкуствени водоеми и напоителни канали. Друг източник за формиране на водно-ресурсния потенциал са подземните грунтови води. Те са акумулирани главно в речните тераси на р. Марица и притоците й. Използват се за питейно и битово водоснабдяване. Наличието на значителни запаси от водни ресурси е допринесло за отглеждането на богата гама от селскостопански култури (зеленчуци, царевица и други). Те са изиграли активна роля в процеса на формиране на отрасловата и териториална структура на Общината.

На територията на община Симеоновград, в близост до с. Троян, функционира топъл минерален извор с изключителни лечебни качества.

**ПОЧВИ**

Почвеното разнообразие в района се обуславя преди всичко от разнообразието на релефа, растителността, почвообразуващите основни скали и специфичните климатични условия със средиземноморско влияние.

Почвените видове в Община Симеоновград и относителният им дял са представени в таблицата по-долу:

***Почвени видове в община Симеоновград и относителен дял***

|  |  |  |
| --- | --- | --- |
| **Почви** | **Площ (дка)** | **Относителен дял** |
| 1. Излужени канелено горски, плитки, слабо и средно ерозирани почви. | 42 150 | 23.5% |
| 2. Излужени канелени горски почви, слабо и средно ерозирани средно песъчливо глинести почви. | 3 265 | 1.8 % |
| 3. Силно – излужени до слабо оподзолени горски почви. | 14880 | 8.3%; |
| 4.Типични черноземни смолници, канеленовидни, слабо и средно ерозирани почви. | 14470 | 8.1%; |
| 5. Алувиално - ливадни почви. | 14238 | 8.00% |
| 6. Излужени канелени горски почви. | 1170 | 6.5% |
| 7. Излужени чернозем - смолници. | 9215 | 5.2% |
| 8. Алувиални и делувиални почви. | 1373 | 7.7 |
| 9. Типични чернозем – смолници, неерозирани и слабоерозирани. | 7200 | 4% |
| 10. Излужени чернозем – смолници . | 6470 | 3.6% |
| 11. Излужени канелено горски площи, смолнициовидни, неерозирани и слабо ерозирани почви. | 4575 | 2.6% |
| 12. Излужени канелено горски площи, тежко – песъкливо – глинести почви. | 70 | 0.1% |
| 13. Излужени канелено горски площи. | 2675 | 1.5% |

*Източник: Общинска програма за развитие на Община Симеоновград.*

**РАСТИТЕЛНОСТ**

Растителният свят в района на Общината, според горско - растителното райониране на Република България, попада в южно-българската (Тракийската) горско-растителна област, долен равнинно-хълмист пояс на дъбовите гори. Тревистата растителност в района е представена от ливадица (Poa pratensis), обикновенна полевица (Agrostis capilaris), троскот (Cyndon dactilon), полска класица ( Alopercus pratensis), овсига (Bromus arvensis), ежова главица (Dactilis glomerata), ливадна детелина (Trifolium pratensis), пълзяща детелина и други.

Животинският свят е представен от средноевропейски и преходносредиземноморски видове.

**ЗАЩИТЕНИ ТЕРИТОРИИ**

За опазване на биологичното разнообразие в екосистемите в района и на естествените процеси, протичащи в тях, за защитени зони от екологичната мрежа „Натура 2000“ на територията на община Симеоновград са обявени, както следва:

*Защитени зони от екологичната мрежа Натура 2000.*

|  |  |  |
| --- | --- | --- |
| **Код на защитената зона** | **Име на защитената зона** | **Тип на защитената зона** |
| BG 0000578 | река Марица | Защитена зона по Директивата за местообитанията |
| BG 0000425 | река Сазлийка | Защитена зона по Директивата за местообитанията |

*Източник: Общинска програма за развитие на Община Симеоновград.*

**4.2 Население**

По данни от последното преброяване, отразено в Общинската програма за развитие на Община Свиленград 2014 – 2020 г., населението на Общината към 01.02.2011 г. наброява 8 755 души или 3.55% от населението на област Хасково. По брой население, Община Симеоновград се нарежда на 7-мо място в Областта. Гъстотата на населението е 39.28 д/кв.км, като близо 77.30 % е съсредоточено в общинския център – гр. Симеоновград.

Населението на Общината за периода 2007-2011г. е представено в таблицата по-долу:

***Брой население за периода 2007-2011 г.***

|  |  |
| --- | --- |
| **Години** | **Население на община Симеоновград** |
| **2007г.** | **9 677 жители** |
| **2008г.** | **9 536 жители** |
| **2009г.** | **9 418 жители** |
| **2010г.** | **9 285 жители** |
| **2011г.** | **8 727 жители** |

*Източник: Национален статистически институт /НСИ/.*

***Динамика на населението за периода 2007-2011 г.***

****

*Източник: НСИ.*

За разглеждания период, населението на Общината е намаляло с 950 души (9.81), което е малко над средното за страната. По данни от последното преброяване, 76.66% от населението на Общината е съсредоточено в общинския център – гр. Симеоновград. С над 250 жители са селата Константиново (255), Навъсен (261), Тянево (297), Калугерово (300) и Свирково (408). Останалите населени места са с население под 250 жители.

**4.1.1 Движение на населението**

**4.1.1.1 Естествено движение**

За разглеждания период 2007-2011 г. в Общината са родени общо 598 деца, като най-много са родени през 2009 г. – 131 деца и най-малко през 2008 г. – 109 деца. Броят на починалите жители за периода 2007-2011 г. е общо 795 като най-висок е броя на починалите през 2008 г. – 170 души и най-нисък през 2007 г. – 152 души. Данните са представени във фигурата по-долу:

***Раждаемост и смъртност в Община Симеоновград за периода 2007-2011 г.***

****


*Източник: НСИ.*

В резултат на представените данни, всяка година от разглеждания период се характеризира с отрицателен естествен прираст на населението в Общината, като най-неблагоприятната му абсолютна стойност е регистрирана през 2008 г. (-61).

**4.1.1.2 Механично движение**

Механичното движение на населението в Общината показва, че преобладава броят на изселилите се жители спрямо заселилите се. В резултат на това, механичният прираст на населението на община Симеоновград за периода 2007-2011 г. е отрицателен за всяка година, като данните за периода са представени в следващата фигура. Най-неблагоприятната абсолютна стойност на показателя е регистрирана през 2010 г. (-133).

***Абсолютен механичен прираст на населението в община Симеоновград за периода 2007-2011 г.***

****

*Източник: НСИ.*

**4.2.1 Структура на населението**

**4.2.1.1 Възрастова структура на населението**

Възрастовата структура на населението в община Симеоновград по данни от преброяването през 2011 г. е представена в таблицата, както следва:

***Възрастова структура на населението в община Симеоновград към 2011 г.***

|  |  |  |  |
| --- | --- | --- | --- |
| **Населено място** | **Отн. дял на населението в под-трудоспособна възраст** | **Отн. дял на населението в трудоспособна възраст** | **Отн. дял на населението в над-трудоспособна възраст** |
| **гр. Симеоновград** | **18.94%** | **64.68%** | **16.39%** |
| **с.Дряново** | **4.27%** | **34.15%** | **61.58%** |
| **с.Калугерово** | **8.33%** | **56.67%** | **35.00%** |
| **с.Константиново** | **16.08%** | **51.37%** | **32.55%** |
| **с.Навъсен** | **4.60%** | **42.53%** | **52.87%** |
| **с.Пясъчево** | **6.09%** | **50.43%** | **43.47%** |
| **с.Свирково** | **13.23%** | **57.60%** | **29.17%** |
| **с.Троян** | **8.64%** | **59.26%** | **32.10%** |
| **с.Тянево** | **17.84%** | **67.00%** | **15.16%** |
| **Общо за Общината** | **17.03%** | **62.19%** | **20.78%** |

*Източник: НСИ.*

От представените данни е видно, че възрастовата структура в гр. Симеоновград е относително благоприятна и се характеризира с висок дял на населението в трудоспособна възраст. Подобна е ситуацията и в с. Тянево. Висок е делът на населението в над-трудоспособна възраст в селата Дряново, Навъсен, Пясъчево, Троян и Свирково.

Към 2011 г., общо за Общината, делът на населението в под-трудоспособна възраст е 17.03 %, делът на населението в трудоспособна възраст е 62.19 % и делът на населението в над-трудоспособна възраст е 20.78 %. В сравнение с 2003 г. се наблюдават следните изменения: намаляване дела на населението в под-трудоспособна възраст с 1.39 % през 2011 г. спрямо 2003 г.; увеличаване дела на населението в трудоспособна възраст с 8.19 % през 2011 г. спрямо 2009 г. и намаляване дела на населението в над-трудоспособна възраст с 6.80 %.

**4.2.1.2. Полова структура на населението**

Половата структура в община Симеоновград се характеризира с малък превес на жените над мъжете: съотношението към 2011 г. е 48.91 % мъже и 51.09 % жени.

**4.2.1.3 Образователна структура на населението**

Според данните между двете преброявания през 2001 г. и 2011 г., делът на населението с висше образование в Общината е нараснал с 1.03 %, делът на населението със средно образование е нараснал с 8.61 %. Обезпокоителен е фактът, че делът на населението с основно образование е намалял с 25.06 % за сметка на увеличаване дела на населението с по-ниско от основно образование с 15.42 %. Данните са представени във фигурата по-долу:

***Образователна структура на населението за 2001 г. и 2011 г.***

*Източник: НСИ.*

Образователната структура на населението на община Симеоновград по населени места, към 2011 г. е представена и в табличен вид.

***Образователна структура на населението по населени места към 2011 г.***

|  |  |  |  |  |
| --- | --- | --- | --- | --- |
| **Населено място** | **Отн. дял на населението с висше образование** | **Отн. дял на населението със средно образование** | **Отн. дял на населението с основно образование** | **Отн. дял на населението с по-ниско от основно образование** |
| **гр. Симеоновград** | **7%** | **36%** | **28%** | **28%** |
| **с.Дряново** | **6%** | **20%** | **44%** | **-** |
| **с.Калугерово** | **3%** | **41%** | **38%** | **-** |
| **с.Константиново** | **5%** | **29%** | **30%** | **-** |
| **с.Навъсен** | **3%** | **31%** | **38%** | **-** |
| **с.Пясъчево** | **-** | **50%** | **42%** | **-** |
| **с.Свирково** | **3%** | **29%** | **41%** | **-** |
| **с.Троян** | **4%** | **37%** | **39%** | **-** |
| **с.Тянево** | **-** | **14%** | **42%** | **-** |
| **Общо за Общината** | **6%** | **35%** | **31%** | **28%** |

*Източник: НСИ.*

Като цяло, образователната структура на населението в Общината към 2011 г. е неблагоприятна и се характеризира с нисък дял на населението с висше образование и относително висок дял на населението с образование по-ниско от основно.

**4.2.1.4 Етническа структура на населението.**

Според данните между двете преброявания през 2001 г. и 2011 г., се наблюдават следните изменения в етническата структура на населението в Общината: намаляване дела на представителите на българската етническа група с 3.44 %, нарастване дела на представителите на турската етническа група с 0.28 % и увеличаване на ромското население в Общината с 3.01 %.

*Източник: НСИ.*

Етническата структура на населението на Община Симеоновград, по населени места, към 2011 г., е представена в следващата таблица:

***Етническа структура на населението към 2011 г.***

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Населено място** | **Брой лица, самоопределили се към дадена етническа група** | **Българска** | | **Турска** | | **Ромска** | | **Друга** | | **Не отговорили** | |
| **Бр.** | **%** | **Бр.** | **%** | **Бр.** | **%** | **Бр.** | **%** | **Бр.** | **%** |
| **гр. Симеоновград** | **6141** | **4651** | **75.74** | **49** | **0.8** | **1392** | **22.67** | **12** | **0.2** | **37** | **0.6** |
| **с.Дряново** | **164** | **152** | **92.68** | **-** | **-** | **8** | **4.88** | **-** | **-** | **4** | **2.44** |
| **с.Калугерово** | **269** | **261** | **97.03** | **-** | **-** | **8** | **2.97** | **-** | **-** | **-** | **-** |
| **с.Константиново** | **253** | **243** | **96.05** | **-** | **-** | **7** | **3.95** | **-** | **-** | **-** | **-** |
| **с.Навъсен** | **261** | **259** | **99.23** | **-** | **-** | **-** | **-** | **-** | **-** | **-** | **-** |
| **с.Пясъчево** | **112** | **108** | **96.43** | **-** | **-** | **-** | **-** | **-** | **-** | **4** | **3.57** |
| **с.Свирково** | **245** | **244** | **99.59** | **-** | **-** | **-** | **-** | **-** | **-** | **-** | **-** |
| **с.Троян** | **152** | **152** | **100%** | **-** | **-** | **-** | **-** | **-** | **-** | **-** | **-** |
| **с.Тянево** | **188** | **124** | **65.96** | **-** | **-** | **64** | **34.04** | **-** | **-** | **-** | **-** |
| **Общо за Общината** | **7785** | **6194** | **79.56** | **51** | **0.66** | **1480** | **19.01** | **13** | **0.17** | **47** | **0.60** |

*Източник: НСИ.*

От представените данни е видно, че най-висок е делът на представителите на българската етническа група, следван от ромско население и турско население. За периода 2001-2011 г. няма съществени промени в етническата структура на населението в Общината.

**4.3 Сграден фонд**

Подобряването на топлоизолацията, модернизирането на отоплителните инсталации, използването на слънчева енергия и т.н. могат да намалят енергопотреблението в стария сграден фонд с около 50%. Външните стени на повечето стари сгради имат до 5 пъти по-големи топлинни загуби в сравнение с нормите за ново строителство. Повечето от сградите на общината са строени по времето, когато цената на енергията е била ниска и поради това външните ограждащи конструкции са причина за много недостатъци в сградите при експлоатацията им, по-съществените от които са увеличените топлинни загуби и поява на кондензат по вътрешните повърхности. В резултат от това, топлинните загуби понякога достигат до около 50% от общите топлинни загуби на сградите. Тeзи загуби се дължат предимно на ниските топлоизолационни качества на използваната дограма и некачествен монтаж, лошото физическо състояние на сградите и конструкциите – без стандартните изолации на покриви и стени, стари дограми, осветление с енергоемки светлоизточници, амортизирани отоплителни инсталации и др. Общинският сграден фонд ще съществува дълго и поради това е необходимо да се вземат мерки за възстановяването му, ако за всеки конкретен случай това е икономически изгодно и финансово оправдано.

Общината разполага със сграден фонд, както следва:

**Сгради в гр. Симеоновград:**

1. **Сграда на Община Симеоновград - двуетажна със застроена площ /ЗП/ 596 кв. м.;**
2. **Сграда за бедвредна промишленост /Бизнес център/ - двуетажна масивна сграда със ЗП 550 кв. м.;**
3. **Сграда на детска градина „Пролет“ – едноетажна със ЗП 450 кв. м.;**
4. **Сграда на детска градина „Зорница“ – двуетажна със ЗП 420 кв.м.;**
5. **Сграда на детска градина „Детство“ – двуетажна със ЗП 756 кв. м.;**
6. **Сграда на Основно училище „Иван Вазов“ – едноетажна със ЗП 470 кв. м.;**
7. **Сграда на Начално училище „Отец Паисий“, състояща се от две секции:**

* **Първа секция – двуетажна със ЗП 912 кв. м.;**
* **Втора секция – триетажна със ЗП 560 кв. м.**

**Сгради в с. Троян**

1. **Сграда на кметство – двуетажна със ЗП 217 кв. м.;**
2. **Сграда на читалище – двуетажна със ЗП 364 кв. м.;**
3. **Детска градина – едноетажна със ЗП 284 кв. м.**

**Сгради в с. Константиново**

1. **Сграда на кметство – едноетажна със ЗП 160 кв. м.;**
2. **Сграда на читалище – двуетажна със ЗП 200 кв. м. /със смесен режим на собственост – първият етаж е собственост на трето лице/.**

**Сгради в с. Дряново**

**Сграда на кметство – двуетажна със ЗП 368 кв. м.;**

**Сгради в с. Навъсен**

**Сграда на кметство – едноетажна със ЗП 220 кв. м.**

**Сгради в с. Тянево**

**Сграда на кметство – двуетажна със ЗП 288 кв. м. /със смесен режим на собственост – първият етаж е собственост на трето лице/.**

**Сгради в с. Свирково**

1. **Сграда на кметство – двуетажна със ЗП 355 кв. м. /със смесен режим на собственост – първият етаж е собственост на трето лице/;**
2. **Сграда на читалище – двуетажна със ЗП 400 кв. м.**

**Сгради в с. Калугерово**

**Сграда на кметство – двуетажна със ЗП 145 кв. м.**

**Сгради в с. Пясъчево**

**Сграда на кметство и читалище – едноетажна със ЗП 190 кв. м.**

**Общината притежава и почивна база в гр. Разлог – масивна сграда на 2 етажа с площ 480 кв. м., имот с кадастрален № 650002 по плана за земеразделяне на гр. Разлог.**

По линия на Националната програма за енергийна ефективност на многофамилни жилищни сгради на територията на Община Симеоновград са изпълнени енергоспестяващи мерки в 7 жилищни блока.

**4.4. Селско стопанство, промишленост и услуги**

**4.4.1. Селско, рибно и горско стопанство.**

Селското стопанство заема основен дял в икономиката на Община Симеоновград. Основните земеделски култури, които се отглеждат в общината са: зърнените, зърнено-фуражните култури и зеленчуците. Земеделските територии в Община Симеоновград заемат 67 % от площта на Общината. Размерът на обработваемата земя е 149 231 декара. Наблюдават се тенденции в увеличаване размера на площите, засети с ечемик, пшеница, ръж, царевица за зърно и тютюн.

***Площни показатели в Община Симеоновград към 2011 г.***

|  |  |  |  |  |  |
| --- | --- | --- | --- | --- | --- |
|  | **Обработваема земя (ха)** | **Използвана земеделска площ (ха)** | **Площ със селскостопанско предназначение** | **Използвана площ със селскостопанско предназначение** | **Брой земеделски стопанства** |
| Община Симеоновград | 9 350.1 | 9 310.65 | 11 819.45 | 9310.65 | 152 |

*Източник: Областна дирекция „Земеделие“-Хасково*

***Брой на земеделските стопанства в Община Симеоновград за периода 2007-2011г.***

|  |  |  |  |  |  |
| --- | --- | --- | --- | --- | --- |
|  | **2007г.** | **2008г.** | **2009г.** | **2010г.** | **2011г.** |
| Община Симеоновград | 135 | 153 | 132 | 128 | 152 |

*Източник: Областна дирекция „Земеделие“-Хасково*

В Община Симеоновград има 156 водоеми, язовири и водостопански съоръжения. Една част са взети на концесия и в тях се развива рибовъдно стопанство.

Животновъдството в общината е съсредоточено в частния сектор и се характеризира с относително висок дял на дребните стопанства. В Общината съществуват условия за развитие на млечното и месодайно говедовъдство, овцевъдството и птицевъдството.

Анализираните данни за периода 2007-2011 г. показват прираст на произведената продукция от 6.5 пъти през 2011 г. спрямо 2007 г. Това, от своя страна, означава и нарастване на използваната в хода на производството енергия /електрическа енергия, течни горива от нефтен произход, използвани от селскостопански машини/.

Ръст е отбелязан и в реализираните нетни приходи от продажби /НПП/ в отрасъла от 4.1 пъти спрямо 2007 г. Динамиката на произведената продукция в отрасъла и реализираните НПП за периода 2007-2011 г. са представени в диаграмата по-долу:

*Източник: НСИ*

**4.4.2. Промишленост**

Промишлеността е представена от химическа промишленост, фармацевтична промишленост и текстилна промишленост. На територията на Община Симеоновград няма развита тежка промишленост, поради което районът е екологично чист.

Анализираните данни за периода 2007-2011 г. показват намаление на произведената продукция с почти 3 пъти през 2011 г. спрямо 2007 г., което означава и намаляване на количествата енергия, влагани в производството. Реализираните НПП в отрасъла също са намалели почти 4 пъти през 2011 г. спрямо 2007 г. Динамиката на произведената продукция в отрасъла и реализираните НПП за периода 2007-2011 г. са представени в диаграмата по-долу:

*Източник: НСИ*

**4.4.3. Търговия; ремонт на автомобили и мотоциклети.**

Най-голям дял в общинската икономика заема отрасъл „търговия; ремонт на автомобили и мотоциклети“. На територията на Общината развиват своята дейност търговски фирми, които осъществяват търговия на едро и дребно със строителни материали, отоплителни материали, метални изделия, хранителни продукти и други стоки. От функциониращите нефинансови предприятия в общината към 2011 г. – 59 % развиват дейност в отрасъла.

Анализираните данни за периода 2007-2011 г. показват намаление на произведената продукция с около 20 % през 2011 г. спрямо 2007 г. Реализираните НПП от продажби в отрасъла също бележат малък спад с около 3 % през 2011 г. спрямо 2007 г. Динамиката на произведената продукция в отрасъла и реализираните НПП за периода 2007-2011 г. са представени в диаграмата по-долу:

*Източник: НСИ*

**4.4.4. Хотелиерство и ресторантьорство**

Към момента в общината няма функциониращи хотелски бази или частни квартири. Отрасълът е представен единствено от ресторантьорския бизнес. Анализираните в Общинската програма за развитие на Община Симеоновград 2014-2020 г. данни за периода 2007-2011 г. показват нарастване на произведената продукция с около 25% през 2011 г. спрямо 2007 г. Реализираните НПП в отрасъла също нарастват с 55% през 2011 г. спрямо 2007 г. Динамиката на произведената продукция в отрасъла и реализираните НПП за периода 2007-2011 г. са представени в диаграмата по-долу:

*Източник: НСИ*

**4.5 Транспортна инфраструктура**

Общинският център гр. Симеоновград се намира на 30 км от международния път Е-80 и на 28 км от областния център Хасково. Дължината на уличната мрежа на Общината е 85.68 км.

Община Симеоновград се намира в непосредствена близост до трансконтиненталния коридор: ж.п. линията от Западна Европа през София – Пловдив – Димитровград - Свиленград за Истанбул, Близкия Изток, Азия.

Най-близките гранични контролно-пропускателни пунктове до Община Симеоновград са:

* Капитан Андреево - намиращ се на 50 км. югоизточно от гр. Симеоновград;
* Капитан Петко Войвода - намиращ се на 55 км. от гр. Симеоновград.

Всички села в Община Симеоновград имат връзка както с общинския, така и с областния център – гр. Хасково. Ежедневно през Общината се движат автобуси и към гр. Харманли и гр. Гълъбово. В Община Симеоновград транспортът е представен от автомобилен и железопътен транспорт.

Чрез удобни пътища и ж.п. линии градът се свързва с градовете Пловдив и София през Димитровград, със Свиленград през Харманли. Преки шосета свързват града с Хасково, Харманли, Стара Загора, Гълъбово и Димитровград.

**4.5.1. Автомобилен транспорт и пътна инфраструктура**

На територията на Община Симеоновград са разположени 10.52 км. третокласни пътища от републиканската пътна мрежа, 13.9 км четвъртокласна общинска пътна мрежа и 85.68 км. улична пътна мрежа.

Връзката на Община Симеоновград с автомагистрала „Марица” е пътен възел „Симеоновград“, изграден в района на землището на село Константиново.

Следва да се отбележи, че понастоящем общинската пътна и улична мрежа е в сравнително добро състояние в резултат на извършвани с бюджетни средства, както и със средства, отпуснати по линия на предприсъединителни фондове и отделни оперативни програми на Европейския съюз, дейности по реконструкция и рехабилитация.

**4.5.2. Автобусен транспорт**

Ежедневно през Общината се движат автобуси към Хасково, Харманли и Гълъбово. Транспортната дейност чрез автобусен транспорт се осъществява от частни фирми, осъществяващи разписания в общинската, областната и републиканската транспортни схеми.

**4.5.3. Железопътен транспорт**

През общината преминава железопътна линия „София - Симеоновград – Свиленград“, с основна гара – гр. Симеоновград. Преминава и железопътна линия „Симеоновград - Нова Загора“.



**4.6. Електроенергийна инфраструктура. Състояние на енергийното потребление.**

Енергийната мрежа на територията на Община Симеоновград – електропреносна и електроразпределителна, е собственост съответно на – „Електроенергиен системен оператор“ ЕАД, в качеството му на оператор на електропреносната мрежа на територията на Република България и съответно - на „Електроразпределение Юг“ ЕАД, в качеството му на оператор на електроразпределителната мрежа и лицензиант за дейността „разпределение на електрическа енергия“ да територията на югоизточна България, като част от холдинговата структура „ЕВН България Електроразпределение” АД. Дружествата стопанисват и управляват отделните мрежи и отговарят за извършването на планови, текущи и аварийни ремонтни дейности по тези мрежи.

В община Симеоновград е изградена възлова подстанция 400/220/110 kV “Марица Изток” с обща инсталирана трансформаторна мощност 1030 MW, която е част от електропреносната мрежа и собственост на „Електроенергиен системен оператор“ ЕАД.

Електроразпределителната мрежа на територията на Община Симеоновград се характеризира с добре изградена мрежа с ниво на напрежение 20 kV и съпътстващите я инженерно-технически съоръжения /трафопостове/. Не са регистрирани сериозни проблеми по отношение на захранването с електроенергия на битовите потребители и производствените консуматори. Всички населени места на територията на Община Симеоновград са електрифицирани. Броя на абонатите за общинския център Симеоновград е 4056.

В Общината са изградени и въведени в експлоатация 8 фотоволтаични централи, както следва:

* ФТЕЦ „Солар – Дебелата кория“, с. Троян, с обща инсталирана мощност 0,03MW;
* ФТЕЦ „Випера – Константиново“, с. Константиново, с обща инсталирана мощност 0, 08586 MW;
* ФТЕЦ „Усол – Константиново“, с. Константиново, с обща инсталирана мощност 1,3 MW;
* ФТЕЦ „Солел - С“, гр. Симеоновград, с обща инсталирана мощност 0, 11232 MW;
* ФТЕЦ „Радианс“, с. Свирково, с обща инсталирана мощност 0, 79214 MW;
* ФТЕЦ „Теко – солар“, с. Константиново, с обща инсталирана мощност 0, 08007 MW;
* ФТЕЦ „КДМ Инвест“, с. Калугерово, с обща инсталирана мощност 0, 03 MW;
* ФТЕЦ „Стоянов и Абаджиев – Калугерово“, с. Калугерово, с обща инсталирана мощност 0, 03 MW.

Годишното потребление на електрическа енергия на общинските сгради, в kWh, от 2017 г. до 2019 г. включително, възлиза на приблизително на:

|  |  |
| --- | --- |
| Година | Потребление на ел. енергия в kWh |
| 2017 г. | 166 278, 37 kWh |
| 2018 г. | 176 496, 93 kWh |
| 2019 г. | 181 573, 08 kWh |

Годишното потребление на електрическа енергия за улично осветление, в kWh, от 2017 г. до 2019 г. включително, възлиза на приблизително на:

|  |  |
| --- | --- |
| Година | Потребление на ел. енергия в kWh |
| 2017 г. | 333 853 kWh |
| 2018 г. | 351 727 kWh |
| 2019 г. | 373 552 kWh |

Годишното потребление на течно гориво от нефтен произход /дизел/, за транспортни цели, в литри, от 2017 г. до 2019 г. включително, възлиза на приблизително на:

|  |  |
| --- | --- |
| Година | Потребление на дизел в л. |
| 2017 г. | 9 585 л. |
| 2018 г. | 9 951, 65 л. |
| 2019 г. | 9 110 л. |

Годишното потребление на течно гориво от нефтен произход /бензин/, за транспортни цели, в литри, от 2017 г. до 2019 г. включително, възлиза на приблизително на:

|  |  |
| --- | --- |
| Година | Потребление бензин в л. |
| 2017 г. | 7 704 л. |
| 2018 г. | 9 074, 77 л. |
| 2019 г. | 9 043,47 л. |

**5. Политика по енергийна ефективност**

Политиката по енергийна ефективност в Община Симеоновград е функция от действащите в тази област нормативни и общи административни актове, както и от заложените цели и приоритети в Общинския план за развитие на Община Симеоновград за периода 2014-2020 г. Доколкото срокът на валидност на общинския план за развитие, както и на Националният план за действие по енергийна ефективност предстои да изтече през календарната 2020 г., настоящата програма за енергийна ефективност има за цел да очертае приоритетите на Общината, като се изхожда от основните тенденции на европейското и българското вътрешно законодателство.

По правило, общинските програми за енергийна ефективност имат за цел чрез система от дейности и мерки на общинско ниво да се насърчи енергийната ефективност, като основен фактор за повишаване ефективността и конкурентноспособността на местната икономика, сигурността на енергоснабдяването и опазването на околната среда.

С общинските програми по енергийна ефективност се цели:

- намаляване на топлинните загуби в сградите чрез подобряване на енергийните им характеристики;

- ефективно използване на енергийните ресурси за отопление чрез въвеждане на отоплителни системи с висока ефективност;

- замяна на горива с ниска крайна ефективност с такива с по- висока;

- оползотворяване на енергия от възобновяеми източници за целите на производство на електроенергия, респективно – за битово горещо водоснабдяване, чрез изграждане/ монтаж на системи за оползотворяване на енергия от възобновяеми източници;

- модернизиране и повишаване енергийната ефективност на осветлението в общинските обекти без да се намалява нивото на осветеност и качеството на осветлението;

- подобряване на енергийната ефективност при улично/ парково осветление /за общини с население над 20 000 души/.

Конкретните цели, които Община Симеоновград си поставя в програмата за енергийна ефективност, са посредством прилагане на мерки за повишаване на енергийната ефективност в общинските обекти да се постигне:

**- намаляване на разходите за енергия в сградите – общинска собственост, при запазване на топлинния комфорт;**

**- модернизиране и повишаване енергийната ефективност на осветлението в общинските обекти чрез подмяната му с LED осветление;**

**- използване на наличния потенциал на енергия от възобновяем източник „слънце“ за трансформиране на сградите – общинска собственост в сгради с близко до нулево потребление на енергия по смисъла на § 31 от Допълнителните разпоредби на Наредба № 7 за енергийната ефективност на сгради.**

Икономията в потреблението на енергия, в резултат от въведени мерки за повишаване на енергийната ефективност, не се отразява пряко върху равнището на емисиите на парникови газове, но същевременно повишаването на енергийната ефективност води до ограничаване необходимостта от производство на допълнителна енергия, а с това се ограничава вредното въздействие върху околната среда.

Постигането на заложените в настоящата Програма за енергийна ефективност цели е свързано с:

**- извършване на обследвания за енергийна ефективност преди изпълнение на енергоспестяващи мерки в сградите – общинска собственост;**

**- въвеждане на предписаните в тези обследвания енергоспестяващи мерки, в това число и на мерките, свързани с оползотворяване на енергия от възобновяеми източници;**

**- извършване на последващи обследвания – след изпълнение на мерките и изготвяне на оценка за енергийни спестявания с цел снабдяване на Общината с удостоверения за енергийни спестявания, които съгласно сега действащия ЗЕЕ представляват търгуеми финансови инструменти и могат да бъдат продадени, а в резултат от това Общината може да си възвърне направените в тези мерки инвестиции ако не изцяло, то поне частично.**

Общината е в състояние да упражнява контрол върху редица дейности, водещи до повишаване на енергийната ефективност, да взема стратегически решения, свързани с това и в границите на своите компетенции да налага на инвеститорите изпълнения на мерки с подобен характер. Основни инструменти за това могат да бъдат:

- одобряване на устройствени планове /общ и подробни/;

- стриктно следене за използването на екологично съобразени технологии и на технологии за оползотворяването на енергия от възобновяеми източници в проекти за нови сгради, основно обновяване и основен ремонт на сгради преди издаването на разрешения за строеж от главния архитект на Общината;

- насърчаване на частната инициатива, свързана с реализиране на енергоефективни мероприятия, в това число и реализация на проекти под формата на публично-частно партньорство;

- оказване на влияние върху крайните клиенти на енергия – промишлени предприятия, търговски обекти и домакинства, чрез провеждане на информационни кампании за ползите от въвеждане на енергоспестяващи мерки;

- повишаване на квалификацията на отделни експерти от администрацията на Общината

чрез придобиване на специални познания областта на енергийната ефективност и оползотворяването на енергия от възобновяеми източници.

**6. Цел и обхват**

Основната цел на разработването на програмите за енергийна ефективност е да бъдат идентифицирани възможните дейности и мерки, които да доведат до енергийни спестявания, както и проектите за тяхното изпълнение.

Политиката на Община Симеоновград в областта на енергийната ефективност следва да се опира на принципи и цели, свързани с оползотворяването на бюджетни средства и безвъзмездна финансова помощ по разходоефективен и икономически оправдан начин.

Това на практика означава:

* енергийно саниране на съществуващия сграден фонд – общинска собственост, при стриктно спазване на техническите правила и норми;
* изграждане на нова или реновиране на съществуваща инфраструктура – общинска собственост и изграждане/ монтаж на нови инсталации за оползотворяване на енергията от възобновяеми източници при следване на най-добрите съвременни технологии;
* въвеждане на изисквания за енергийна ефективност в документациите за участие в обществени поръчки, свързани с доставка на техника и автомобили.

Целените резултати са, както следва:

* намаляване бюджетните разходи за енергия;
* намаляване на бюджетните разходи за горива;
* подобряване на качеството на енергийните услуги;
* намаляване на замърсяването на околната среда.

**Подцели:**

*Основен ремонт и въвеждане на енергоспестяващи мерки на обществени сгради:*

Извършването обследване за енергийна ефективност на всички общински сгради в експлоатация с разгъната застроена площ над 250 кв.м., преди извършване на основен ремонт в тях, има за цел заснемане на актуалните ниво на енергопотребление и предписване на адекватни енергоспестяващи мерки, като:

* изолация на външни стени;
* изолация на под;
* изолация на покрив;
* подмяна на дограма;
* енергоспестяващи мерки по котелни инсталации;
* енергоспестяващи мерки по прибори за измерване, контрол и управление;
* енергоспестяващи мерки по сградни инсталации.

*Намаляване разходите за енергия в сгради и системи, разходите за които се покриват от общинския бюджет, чрез:*

- реконструкция на съществуващи отоплителни инсталации и изграждане на нови такива;

* внедряване на енергоспестяващи технологии и мерки в системите за вътрешно осветление на сгради, улично и парково осветление /за общини с население над 20 000 души/.

*Повишаване нивото на:*

* познание по енергиен мениджмънт на специалисти от общинската администрация;
* експертния потенциал на специалисти в общинската администрация за разработване на проектни предложения и документации за участие в обществени поръчки с възложител кметът на Община Симеоновград, както и за реализиране на проекти по енергийна ефективност.

**7. Обхват**

При разработването на Програмата за енергийна ефективност се прилага методът на приоритетните целеви групи, като се разглеждат нуждите на групи крайни потребители със сравним модел на потребление на енергията.

Изборът на целеви групи се извършва след преценка на направените разходи за енергия в натурално и стойностно изражение, потенциала за реализиране на икономии, социалната значимост, нивото на комфорт, степента на влияние на структурите на администрацията, желанието на отделните структури към общината и др.

Възможностите за реализиране на проекти за енергийна ефективност в общините в Република България се насочват най-общо в три сектора:

*1-ви сектор* **"Сграден фонд"**с целеви групи-детски градини,училища и административни сгради;

*2-ри сектор* **"Услуги"**с целеви групи„Осветление в административните сгради“ и „Улично и парково осветление“;

*3-ти сектор* **"Възобновяеми източници на енергия"**.

***В сектор "Сграден фонд" най- ефективните енергоспестяващи мерки са:***

- подмяна на съществуващата дървена и стоманена дограма с нова PVC и алуминиева дограма със стъклопакет с нискоемисийно стъкло;

- топлоизолация на покриви;

- полагане на фасадна топлоизолация;

- повишаване ефективността на отоплителната инсталация и въвеждане на система за автоматично регулиране и контрол;

- оползотворяване на енергия от възобновяеми източници (напр. за сградите с непрекъсната употреба, като детски градини, болници, социални домове и др.) е подходящо монтирането на термосоларни инсталации – слънчеви колектори за топла вода.

**В сектор "Услуги" най-ефективните енергоспестяващи мерки са свързани с подобряване на енергийните характеристики на енергийните системи чрез:**

- повишаване на енергийната ефективност на уличното осветлението чрез внедряване на допълнителни мерки /за общини с население над 20 000 души/;

- оптимален режим за включване и изключване на уличното осветление;

- система за мониторинг на уличното осветление;

- доставка на енергоефективна техника /например: процесори, монитори, климатици и др./ и автомобили за нуждите на съответната община;

- подмяна на осветителните тела с енергоспестяващи в общинските сгради;

- оптимизиране броя на осветителните тела.

**В сектор "Възобновяеми източници на енергия" могат да се приложат мерки за енергийна ефективност, както в общинския сектор, така и по инициатива на частни ползватели и инвеститори.**

Резултатът от поставените цели е намаляване използването на горива, замърсяващи околната среда и удовлетворяване на растящите изисквания на населението по отношение на опазването на околната среда и подобряване на качеството на живот.

Монтирането на локални фотоволтаични инсталации върху покривните и фасадни конструкции на сгради – общинска собственост, за производство на електроенергия, респективно – за подгряване на вода, ще доведе до следните положителни ефекти:

* привеждане на съществуващия сграден фонд – общинска собственост, в сгради с близко до нулево потребление на енергия;
* задоволяване, ако не изцяло, то поне частично, на енергийните потребности на сградите и на техните обитатели с енергията, генерирана от инсталациите за производство на електрическа / топлинна енергия от възобновяеми източници;
* освобождаване на свеж финансов ресурс от бюджетното перо на съответната община, свързано с разходи за електроенергия и по-безболезнено преминаване към либерализиран пазар на електроенергия.

**8. Финансиране, избор на програми за реализация на дейности и мерки по енергийна ефективност**

Общинските администрации разполагат с малки възможности за собствени финансови средства, които да инвестират в проекти за повишаване на енергийната ефективност. Основната възможност е всяка община да реализира подобни проекти с външно финансиране. Реализирането на тези проекти не само облекчава общинския бюджет, но и води до повишаване на благосъстоянието на населението. Инвестирането в енергийна ефективност не е самоцел, а средство за намаляване на разходите, подобряване на конкурентоспособността, сигурността на енергоснабдяването и опазването на околната среда, както и създаване на допълнителна заетост. Възможностите за осигуряване на финансиране на проекти за повишаване на енергийната ефективност са следните:

***Програма за развитие на селските райони***

Програмата е съфинансирана от Европейския земеделски фонд за развитие на селските райони. Дирекция „Развитие на селските райони” на Министерството на земеделието и храните е управляващ орган на Програмата. Налице е потенциал за допълнителна преработка на остатъците и страничните продукти от множество производства в селските райони на страната. Оползотворяването му ще повиши разнообразието от суровини или вложения във веригите на добавяне на стойност извън хранително вкусовата промишленост, например за предприятията за производство на биогорива за транспорта. Производството на биогорива за транспорта се съфинансират в рамките на **мярка** **M04** — Инвестиции в материални активи и **мярка** **M06 —** Развитие на стопанства и предприятия, като

**мярка M04 — Инвестиции в материални активи**

– Подмярка 4.1 „Инвестиции в земеделски стопанства“

– Подмярка 4.2 „Инвестиции в преработка/маркетинг на селскостопански продукти“

**мярка M06 — Развитие на стопанства и предприятия**

– Подмярка 6.2 „Стартова помощ за неземеделски дейности“

– Подмярка 6.4 „Инвестиции в подкрепа на неземеделски дейности“

Бенефициенти са земеделски производители (физически и юридически лица), групи/организации на производители, предприятия (физически и юридически лица), включително пазари на производители регистрирани съгласно Закона за стоковите борси и тържища. При производство на биоенергия, включително биогорива, използваните суровини от зърнени и други богати на скорбяла култури, захарни култури, маслодайни култури и суровини, които се използват за фуражи, се ограничават до 20%. Ограниченията от 20% не се прилагат за отпадъчни продукти от тези култури, които не се използват за фуражи.

Проекти за производство на биогорива и течни горива от биомаса се подпомагат при условие, че отговарят на критериите за устойчивост, определени в чл. 37-40 от Закона за енергията от възобновяеми източници (ЗЕВИ) (например: не са отглеждани върху терени с голямо значение за биоразнообразието, с високи въглеродни запаси, не са добити от суров материал, отглеждан на земя, която е била торфище, водят като резултат при потреблението на произведените от тях биогорива и течни горива от биомаса до намаляване на емисиите на парникови газове, са отглеждани в съответствие с чл. 38 ЗЕВИ). Размерът на предоставяната подкрепа (публична безвъзмездна помощ) от общия размер на допустимите за финансово подпомагане разходи варира от 40-90% в зависимост от конкретната подмярка.

При определянето на източниците на финансиране за реализиране целите на общинска програма за енергийна ефективност на община Кърджали са взети предвид възможностите за осигуряване на собствени финансови средства от общинския бюджет, привличане на външни ресурси съобразно наличните към момента на планиране финансови инструменти, разработването на нови форми на инвестиционни партньорства, както и предимствата на успешни комбинации от два или повече източника на финансиране за осигуряване на устойчивост на постиганите резултати.

***Оперативна програма „Региони в растеж“ 2014 – 2020 г.“***

Оперативна програма „Региони в растеж 2014-2020 г.“ е продължение на програма „Регионално развитие“ 2007-2013 г. Специфичните цели на програмата са повишаване на качеството на живот, социално включване, и подобряване на екологичната среда, чрез благоустрояване на физическата среда в градовете, подобряване на икономическата активност в градовете, чрез възстановяване на зони с потенциал за икономическо развитие, развитие на връзките „град-район” и подобряване на достъпа до културни ценности, логистичните центрове, местата за рекреация и туризъм, производствените и бизнес зоните в районите. Чрез изпълнението на оперативната програма се цели и балансирано териториално развитие чрез укрепване на мрежата от градове-центрове, подобряване свързаността в районите и качеството на средата в населените места.

Приоритетните оси на ОП „Региони в растеж“ са:

Приоритетна ос 1: Устойчиво и интегрирано градско развитие;

Приоритетна ос 2: Регионална и образователна инфраструктура;

Приоритетна ос 3: Регионална и здравна инфраструктура;

Приоритетна ос 4: Регионална и социална инфраструктура;

Приоритетна ос 5: Регионален туризъм;

Приоритетна ос 6: Регионална пътна инфраструктура;

|  |  |
| --- | --- |
| Приоритетна ос 7: Превенция на риска. |  |

**Примерни допустими дейности:**

- изграждане и модернизация на участъци от пътната инфраструктура по „основната” Трансевропейска транспортна мрежа;

- изграждане, модернизация, рехабилитация, електрификация и внедряване на сигнализация и телекомуникации на железопътни участъци по „основната” Трансевропейска транспортна мрежа;

- изграждане и модернизация на участъци от пътната инфраструктура по „разширената” Трансевропейска транспортна мрежа;

- изграждане, модернизация, рехабилитация, електрификация и внедряване на сигнализация и телекомуникации на железопътни участъци по „разширената” Трансевропейска транспортна мрежа;.

- развитие на информационни системи за управление на пътния трафик.

***Оперативна програма “Околна среда 2014 – 2020 г.“***

Оперативната програма е предназначена за подпомагане развитието на по-конкурентоспособна нисковъглеродна икономика с ефикасно и устойчиво ползване на ресурсите, опазване на околната среда, намаляване на емисиите и предотвратяване на загубата на биоразнообразие.

**Приоритетните оси на ОП „Околна среда“ са:**

Приоритетна ос 1: Води;

Приоритетна ос 2: Отпадъци;

Приоритетна ос 3: Натура 2000 и биоразнообразие;

Приоритетна ос 4: Подкрепа за интегриране на политика за околна среда и политика по изменение на климата при прилагане на ЕСИФ.

* + - **Примерни допустими дейности:**

- разработване на нови и/или актуализация на съществуващи нормативни/ стратегически/ програмни документи (вкл. планове и програми) и на съответните допълващи документи (ръководства, методически указания, проучвания и др.);

-изпълнение на проучвания и оценки за изпълнение на препоръките на ЕК и попълване на пропуските в първите ПУРБ във връзка с разработване на вторите Планове за периода 2015-2021 г.

- проучване и оценка на въздействието на човешката дейност върху качеството на повърхностните и подземните води, с цел планирането на контролен мониторинг на тези води.

- изготвяне на система за определяне на такса битови отпадъци отпадъците, на базата на количеството генерирани отпадъци, а не на база данъчна оценка на имотите;

|  |  |
| --- | --- |
| -разработване на нови и/или актуализация на съществуващи стратегически документи за управление на отпадъците (национални стратегии, планове за управление на различни потоци битови отпадъци, други допълващи документи (ръководства, методически указания, проучвания и др.);  - дейности, свързани с провеждане на информационни кампании и осигуряване на публичност и информираност на обществеността във връзка с управлението на отпадъците.  - подготовка и провеждане на семинари и срещи за повишаване на информираността на населението и заинтересовани страни относно актуални теми за опазване на биологичното разнообразие и НАТУРА 2000, вкл. изготвяне на информационни материали (справочници, брошури, карти и др.) за тази цел. |  |

**Националната програма за енергийна ефективност на многофамилните жилищни сгради**

Програмата е насочена към обновяване на многофамилни жилищни сгради, като с нея се цели чрез изпълнение на мерки за енергийна ефективност да се осигурят по-добри условия на живот за гражданите в многофамилни жилищни сгради, топлинен комфорт и по-високо качество на жизнената среда.

Изпълнението на мерки за енергийна ефективност в многофамилни жилищни сгради ще допринесе за:

- по-високо ниво на енергийната ефективност на многофамилните жилищни сгради и намаляване на разходите за енергия;

- подобряване на експлоатационните характеристики за удължаване на жизнения цикъл на сградите;

- осигуряване на условия на жизнена среда в съответствие с критериите за устойчиво развитие.

В рамките на Националната програма ще се предоставя финансова и организационна помощ за повишаване на енергийната ефективност в многофамилни жилищни сгради за подобряване на енергийната ефективност на сградите, в които живеят.

**Международни програми и инициативи**

***Инициатива „ЕКО-иновации”***

Инициативата подкрепя еко-новаторски проекти в различни сектори, които целят да предотвратят или намалят (негативното) влияние върху природата и които допринасят за оптималната употреба на ресурсите: разработване на продукти, техники, услуги и процеси, които намаляват емисиите на CO2, ефективно използване на ресурсите, насърчаване на рециклирането и др.

Приоритетните области на програмата включват: рециклиране на материалите, сгради, производството на храни и напитки сектор, както и екологични бизнес. Въпреки, че ще се дава приоритет на МСП и частни фирми като бенефициенти, поканата за набиране на предложения по програмата е отворена за всяко юридическо лице от една от следните страни: 27 страни членове на ЕС, Норвегия, Исландия и Лихтенщайн, Албания, Хърватия, Бившата Югославска Република Македония, Израел, Черна гора, Сърбия и Турция, други страни – не членки на ЕС при условия, че има влязло в сила споразумение.

[http://ec.europa.eu/environment/eco-innovation/what\_en.ht](http://ec.europa.eu/environment/eco-innovation/what_en.htm)m

***Програма „Интелигентна енергия – Европа"***

Програмата е основен инструмент за подпомагане премахването на нетехнологични бариери и за принос към сигурността, устойчивостта и конкурентоспособността на европейската енергийна система. Програмата подкрепя проекти, които популяризират и разпространяват знания, практики и информация относно спестяването на енергия, променят политиките и нагласите на хората, както и такива, които подпомагат пазара на енергоспестяващи продукти в различни области- транспорт, строителство, възобновяеми източници, биогорива и др.

Със средства от програмата могат да се финансират до 75% от общите допустими разходи по проекта. Изключение от това правило прави само новата инициатива, насочена към разработване и прилагане на национални схеми за квалификация на кадри в областта на енергийната ефективност и възобновяемите енергийни източници в строителния сектор. Финансирането за нейния първи етап е до 90% от общите допустими разходи.

Допустими кандидати са обединения от минимум три публични или частни организации от страните членки на ЕС, както и членки на EFTA (Норвегия, Исландия и Лихтенщайн), страни кандидатки или страни от Западните Балкани. Мерките, допустими по програмата са насочени в няколко основни направления:

Енергийна ефективност и рационално използване на ресурсите (SAVE)

Енергийноефективни сгради, енергийни постижения в промишлеността, енергийно- ефективни продукти;

Нови и възобновяеми енергийни източници (ALTENER) – Електроенергия от възобновяеми енергийни източници, отопление и охлаждане от възобновяема енергия; домашни и други приложения от малък мащаб на възобновяемата енергия; биогорива;

Енергия в транспорта (STEER) – Алтернативни горива и екологично чисти превозни средства; енергийно-ефективен транспорт;

Интегрирани инициативи – Създаване на местни и регионални агенции за управление на енергията; европейска мрежа за местни действия; устойчиви енергийни; био-бизнес инициативи; инициативи за енергийни услуги; образователна инициатива за интелигентна енергия.

[http://ec.europa.eu/energy/intelligent/index\_en.htm](http://ec.europa.eu/energy/intelligent/index_en.html)l

***Европейска финансова инициатива JASPERS (Joint Assistance in Supporting Projectsin European Regions)***

Програмата е съвместна финансова инициатива на Европейската комисия, Европейската инвестиционна банка и Европейската банка за възстановяване и развитие и предлага техническа помощ при решаването на комплексни задачи по подготовката на качествени значими проекти, които да се представят за кандидатстване за финансиране от Европейските фондове пред ЕК. JASPERS е инструмент за техническа помощ за подготовката на големи инфраструктурни проекти, за които се предвижда финансиране от Структурните и от Кохезионния фондове на Европейския съюз.

Техническата подкрепа от страна на инициативата е безвъзмездна и се изразява в предоставяне на консултации, съгласуване, изграждане и доусъвършенстване структурата на проекта, преодоляване на трудности, отстраняване на пропуски и идентифициране на нерешени проблеми.

Предпочитат се големи проекти в областта на опазването на околната среда на стойност над 25 млн. евро.

***Европейската инициатива JESSICA (Joint European Support for Sustainable Investment in City***

***Areas).***

JESSICA е съвместна инициатива на ЕК, Европейската инвестиционна банка и Съвета на Европейската банка за развитие, която подкрепя публично-частни проекти за градско развитие, чрез предоставяне на заеми, банкови гаранции и дялово участие. На 27 май 2009 г. беше подписан Меморандум за разбирателство между правителството на Р България и Европейската инвестиционна банка за изпълнение на инициативата JESSICA в България. В качеството си на Холдингов фонд, ЕИБ ще подпомага българските общини в процеса на интегрирано градско планиране и идентифициране на проектни идеи и ще създаде Фондове за градско развитие, които да започнат реалното финансиране на проекти.

Избираемите проекти по JESSICA трябва да бъдат насочени към подобряване на градската среда, като задължително включват компонент, който ще осигури печалба и възможност вложеният финансов ресурс да бъде върнат обратно във Фонда за градско развитие, в средносрочен план. Такъв тип компоненти могат да включват: бизнес центрове, бизнес паркове, културни институции, спортна инфраструктура, търговски зони, мерки за енергийна ефективност и др. Чрез този револвиращ механизъм, вложеният от Европейския фонд за регионално развитие (EFRD) финансов ресурс, ще продължи да бъде използван за финансиране на проекти за градско развитие в България дори след края на програмния период.

В България JESSICA се осъществява чрез ОП „Регионално развитие”, в рамките на Приоритетна ос 1 „Устойчиво и интегрирано градско развитие”.

* ***Кредитни линии***

**Кредитната линия за енергийна ефективност и възобновяеми енергийни източници за България**

**(КЛЕЕВЕИ)**

Кредитна линия за енергийна ефективност и възобновяеми енергийни източници е разработена от Европейската банка за възстановяване и развитие (ЕБВР) в сътрудничество с Българското правителство и Европейския съюз. Програмата предоставя кредитни линии на участващите български банки, които от своя страна предоставят заеми на частни дружества за проекти за енергийна ефективност в промишлеността и проекти за възобновяеми енергийни източници. Български банки, участващи в КЛЕЕВЕИ: Българска Пощенска Банка, Банка ДСК, Уникредит Булбанк, Юнионбанк, Обединена Българска Банка, Банка Пиреус, Райфайзенбанк.

**Кредитна линия за енергийна ефективност в жилищни сгради (REECL)**

Кредитна линия за енергийна ефективност в жилищни сгради (REECL) е създадена през 2005 г. с безвъзмездни средства от МФК и кредитен ресурс от ЕБВР с оглед

осъществяване на енергоефективни мерки в жилищни сгради с бенефициенти физически лица и домакинства.

Програмата REECL, която представлява кредитен механизъм в размер на 50 милиона евро за финансиране на енергийната ефективност в жилищния сектор. Тези средства се предоставят на утвърдени български търговски банки за отпускане на потребителски кредити за енергоспестяващи мерки в българските домове.Те включват:

енергоефективни прозорци; изолация на стени, подове и покриви; ефективни печки и котли на биомаса; слънчеви нагреватели за вода; ефективни газови котли и термопомпени климатични системи.

**Кредитна линия на Европейската инвестиционна банка (ЕИБ) за енергийна ефективност в България**

Кредитна линия на Европейската инвестиционна банка се финансира чрез безвъзмездни средства от Международен фонд „Козлодуй" (МФК) и кредитен ресурс от ЕИБ, чрез подписан през м. декември 2006 г. меморандум между Р. България, ЕИБ и ЕБВР – в качеството и на администратор на МФК. Кредитната линия е насочена към финансиране на проекти за енергийна ефективност и възобновяеми енергийни източници за публичния и частния сектор. Кредитната линия осигурява не само финансов ресурс (кредити, комбинирани с безвъзмездна помощ), но и техническа помощ при планиране и осъществяване на проекта.

**Фонд „Енергийна ефективност и възобновяеми източници“**

Фонд „Енергийна ефективност и възобновяеми източници“ в България (ФЕЕВИ) е револвиращ фонд, създаден по силата на ЗЕЕ под формата на публично-частно партньорство, като автономно юридическо лице, с цел финансиране на инвестиционни проекти за повишаване на енергийната ефективност в съответствие с приоритетите в националните дългосрочни и краткосрочни програми по енергийна ефективност, приети от Министерския съвет.

Основния капитал на ФЕЕ се формира от средства предоставени от Глобалния екологичен фонд на ООН, Правителството на Р България, средства от двустранни (правителствени) дарения и средства от други дарители, частни предприятия. ФЕЕ изпълнява функциите на финансираща институция за предоставяне на кредити и гаранции по кредити, както и на център за консултации. ФЕЕ оказва съдействие на българските фирми, общини и частни лица в изготвянето на инвестиционни проекти за енергийна ефективност. Фондът предоставя финансиране, съфинансиране или гарантиране пред други финансови институции.

Основен принцип в управлението на ФЕЕ е публично-частното партньорство. Фондът следва ред и правила, разработени с техническата помощ, предоставена от Световната банка и одобрени от Българското правителство.

[www.bgeef.co](file:///D:\Miro\Desktop\New%20folder\www.bgeef.com)m

**Национален доверителен ЕкоФонд (НДEФ)**

Фондът е създаден през м. октомври 1995 г. по силата на суапово споразумение “Дълг срещу околна среда” между Правителството на Конфедерация Швейцария и Правителството на Република България. Съгласно чл. 66, ал.1 на Закона за опазване на околната реда, целта на Фонда е управление на средства, предоставени по силата на суапови сделки за замяна на “Дълг срещу околна среда” и “Дълг срещу природа”, от международна търговия с предписани емисионни единици (ПЕЕ) за парникови газове, от продажба на квоти за емисии на парникови газове за авиационни дейности както и на средства, предоставени на база на други видове споразумения с международни, чуждестранни или български източници на финансиране, предназначени за опазване на околната среда в Република България. Фондът допринася за изпълнение на политиката на Българското правителство и поетите от страната международни ангажименти в областта на опазване на околната среда. Националният доверителен ЕкоФонд е независима институция, която се ползва с подкрепата на българското правителство.

Националният доверителен ЕкоФонд финансира проекти в четири приоритетни области:

Ликвидиране на замърсявания, настъпили в миналото;

Намаляване замърсяването на въздуха;

Опазване чистотата на водите;

Опазване на биологичното разнообразие.

[www.ecofund-bg.or](file:///D:\Miro\Desktop\New%20folder\www.ecofund-bg.org)g

**Форми на публично-частно партньорство**

Договори “до ключ” (пълен инженеринг).При този вид взаимоотношения, публичният сектор предоставя правата и задълженията на частния сектор да проектира, изгради и експлоатира съоръжение за определен период. Предмет на договора може да са инсталации за производство на енергия, системи за ефективно използване на енергията в обществения сектор, системи за контрол и мониторинг разхода на енергия и горива и други.

Финансирането на изпълнението на проекта може да се извърши изцяло от страна на публичния сектор, като частният сектор заплаща “такса” за експлоатирането, или да бъде осигурено от страна на частния сектор, като изплащането на направената инвестиция е за сметка на събирането на “такси” или други вземания.

**ЕСКО договори (договори с гарантиран резултат)**

ЕСКО моделът е въведен в българското законодателство с първия ЗЕЕ от 2004 г. ЕСКО компаниите се специализират в предлагането на пазара на енергоспестяващи мерки. Основната им дейност е свързана с изпълнението на пълен инженеринг за въвеждане на енергоспестяващи мерки при крайни клиенти на енергия, каквито са и общините. Този тип компании влагат собствени средства за покриване на всички разходи за реализиране на даден проект и получават своето възнаграждение от достигнатата икономия в периода, определен като срок на откупуване на първоначално направената инвестиция. За клиента остава задължението да осигури средства за годишни енергийни разходи, равни на правените от него през съответната базисна година.

**Договори за енергийноефективни услуги**

Съгласно чл. 65 от ЗЕЕ, енергийноефективните услуги имат за цел комбиниране на доставката на енергия с енергоефективна технология и/или с действие, което обхваща експлоатацията, поддръжката и управлението, необходими за предоставяне на услугата, и водят до проверимо, измеримо или оценимо повишаване на енергийната ефективност и/или спестяване на първични енергийни ресурси.

Енергийноефективните услуги се извършват въз основа на писмени договори, сключени между задължените лица – търговци с енергия и крайни клиенти на енергия (каквито са и общините) и включват изпълнението на една или повече дейности и мерки за повишаване на енергийната ефективност, определени в Наредба № Е-РД-04-3 от 04.05.2016 г. на министъра на енергетиката за допустимите мерки за осъществяване на енергийни спестявания в крайното потребление, начините на доказване на постигнатите енергийни спестявания, изискванията към методиките за тяхното оценяване и начините за потвърждаването им.

**Собствени средства от общинския бюджет**

Възможностите за финансиране на инвестиции в енергийна ефективност в рамките на общинския бюджет се ограничават до отпускане на средства за подобряване на енергийните характеристики на образователната и социалната инфраструктура и уличното осветление. При реализирането на мащабни инвестиции и финансирането на цялостни решения ролята на общинския бюджет е само допълваща спрямо общия размер на необходимия финансов ресурс.

**9. Мерки за повишаване на енергийната ефективност**

Мерките за повишаване на енергийната ефективност на територията на Община Симеоновград включват основно сгради - общинска собственост, като с приоритет са училищата и детските ясли и градини. Препоръчва се всички сгради на територията на общината, които нямат енергийни обследвания, да бъдат обследвани, след което, според получените резултати, да бъде преценено по кои програми може да се участва за финансиране.

Средните периоди на откупуване за най-често препоръчвани енергоспестяващи мерки са представени на следващата диаграма.



За обектите, които имат енергийни обследвания е необходимо да се прецизират и тези, които са със срок на откупуване до 5 години – да се направят постъпки за финансиране от Оперативните програми на Европейския съюз, като се вземат предвид и предимствата на Фонд „Енергийна ефективност и възобновяеми източници“, като възможност за мостово финансиране.

Мерките, които трябва да предприеме Общината са:

**1. Внедряване на система за наблюдение и контрол на енергийното потребление в общинския сграден фонд;**

**2. Изготвяне, в изпълнение на изискванията на ЗЕЕ, на ежегодни анализи от страна на Общината на енергийното потребление с цел приоритизиране на сградите – общинска собственост, в които да се насочат усилия по реализация на енергоспестяващи мерки в оперативен порядък;**

**3. Създаване на общинска информационна система за енергийна ефективност;**

**4. Създаване на общински информационен център по енергийна ефективност;**

**5. Въвеждане на алтернативни системи за отопление;**

**6. Извършване на обследване за енергийна ефективност на общинския сграден фонд /преди и след изпълнение на енергоспестяващи мерки/;**

**7. Проучване и определяне на потенциала за оползотворяване на енергията от възобновяеми източници в сгради на територията на Община Симеоновград;**

**8. Изпълнение на енергоспестяващи мерки чрез реализиране на проекти по различни финансови схеми, фондове и програми;**

**9. Изграждане на инсталации за производство на енергия от възобновяеми източници в сгради-общинска собственост;**

**10. Модернизация и ефективна употреба на осветление и на системи за отопление/ охлаждане в сгради-общинска собственост;**

**11. Въвеждане на материални стимули, свързани с повишаване на енергийната ефективност в сгради /например освобождаване от или намаляване на данъчната ставка за дължим „данък сгради“/;**

**12. Провеждане на периодични обучения на общински служители, заети в областта на енергийната ефективност с цел повишаване на тяхната професионална квалификация.**

**10. Етапи на изпълнение**

Етапите на изпълнение на програмата за енергийната ефективност следва да бъдат съобразени със специфичния характер и сложността на всеки конкретен обект, както и спецификата и вида на избраните мерки, дейности и проекти. Етапите на изпълнение на програмата са:

– *Инвестиционно намерение*

Включва извършването на определени проучвания, с които се цели да се установи дали е целесъобразно осъществяването на инвестиционното намерение, както и начините и мащаба на изпълнението му.

С оглед осъществяване на качествено енергийно планиране, общината се нуждае от създаване и поддържане на база данни за енергийната консумация и за състоянието на обектите-общинска собственост. Въз основа на събираните и актуализираните данни и информация, е възможно да се правят анализи и оценки. Тази база данни ще даде информация за състоянието на сградния фонд в общината, както и техническа информация за изходното състояние на енергопотребление преди реализацията на инвестиционното намерение.

– *Предварително проучване*

Въз основа на обследване за енергийна ефективност се осъществява се предварително проучване за състоянието на енергопотребление в обектите, в които е предвидено да бъде реализирано инвестиционното намерение, а също така се предписват и мерки за повишаване на енергийната ефективност.

– *Инвестиционен проект*

Разработва се в зависимост от спецификата и обема на предвидените в обследването за енергийна ефективност енергоспестяващи мерки; За всеки инвестиционен проект се прави оценка за съответствие със съществените изисквания за строежите, като се използват различни методи и показатели, делящи се на статични и динамични.

– *Подготовка и изпълнение на строителството*

Включва подготовка на всички необходими документи за извършване на съответните строителни и монтажни работи на съответния обект, както и извършване на самото строителство.

– *Мониторинг*

Той установява намалението на енергийното потребление след реализацията на дейностите и мерките по енергийна ефективност. Извършва се ежемесечно отчитане и записване на параметрите от измервателните уреди, инструктаж на техническия персонал по поддръжка на инсталациите и др.

Ефективният мониторинг изисква изграждането на автоматизирана система за събиране и обобщаване на данни, което може да се осъществява чрез приложение на съвременните информационни и комуникационни технологии. По този начин може да се направят изводи по всяко време и за всеки обект дали се спазват нормативните изисквания за поддържане на микроклимата в съответната сграда и има ли необходимост от смяна на настройките на дадени системи /например система за отопление или система за охлаждане/, ако такива са били внедрени с цел повишаване на енергийната ефективност.

– *Снабдяване на собственика на сградата с удостоверение за енергийни спестявания*

Удостоверението за енергийни спестявания има за цел да докаже приноса на своя притежател при реализирането на енергоспестяващи мерки. Правилото, което следва ЗЕЕ, е, че удостоверението се издава на лицето, което е направило инвестициите в съответните енергоспестяващи мерки. Удостоверения се издават и в случаите на получена безвъзмездна финансова помощ по линия на оперативни програми на ЕС.

Удостоверението за енергийни спестявания се издава от изпълнителния директор на АУЕР въз основа на оценка за енергийни спестявания. Оценката за енергийни спестявания се изготвя на база извършено последващо обследване за енергийна ефективност /след изпълнени енергоспестяващи мерки/ или въз основа на изчисления, направени по специализирани методики.

Съгласно ЗЕЕ, удостоверенията са търгуеми финансови инструменти и могат да бъдат прехвърляни възмездно от общините на задължени лица – търговци с енергия. По този начин общините могат да възстановят, ако не изцяло, то поне частично вложеният от тях в енергоспестяващи мерки финансов ресурс.

**11. Очаквани ефекти от изпълнението**

Максимално точното предвиждане за очакваните ефекти от изпълнението на дейностите, мерките и проектите ще даде възможност за цялостна технико–икономическа оценка на програмата за енергийна ефективност на Община Симеоновград.

Най-важните резултати, които ще се постигнат с реализирането на програмата, са следните:

* икономия на топлинна енергия;
* икономия на електрическа енергия;
* икономия на горива;
* намалени емисии парникови газове;
* икономия на финансови средства.

За някои от мерките е възможно да се получи сравнително дълъг срок на откупуване, но в тези случаи трябва да се има предвид тяхната екологичната значимост. Освен това, е важно да се подчертае, че ефектът от реализирането на дейностите и мерките се изчислява на база на действащите в момента цени на топлинната и електрическата енергия и на горивата. Тези цени ще продължават да се повишават, вследствие на непрекъснато растящите цени на горивата на международните пазари, поради което срокът на откупуване ще бъде по-малък, в сравнение с направените изчисления. Допълнителна предпоставка за намаляване на срока на възвръщаемост на инвестициите е и възможността за търговия с удостоверенията за енергийни спестявания.

Освен горните практически резултати, изпълнението на програмата за енергийна ефективност ще доведе косвено до:

- опазване на околната среда;

- забавяне на процеса на изчерпване на природните енергийни ресурси;

- подобряване на условията и стандарта на живот на хората;

- диверсифициране на енергийните доставки и намаляване на зависимостта на крайните клиенти от цените на горива и енергии;

- създаване на нови пазарни възможности за търговци (производители, фирми за услуги и т.н.) и разкриване на нови работни места;

- създаване на конкуренция между основните енергийни доставчици и по-голяма сигурност на доставките;

- подпомагане постигането на устойчиво развитие.

**12. Наблюдение и контрол**

Процесът на наблюдение изпълнението на програмата за енергийна ефективност се осъществява от Агенция за устойчиво енергийно развитие /АУЕР/. Съгласно ЗЕЕ, областните и общински администрации имат задължението ежегодно да изпращат попълнени отчети за напредъка по изпълнението на програмата по енергийна ефективност до АУЕР.

Наблюдението и изпълнението на общинските програми по енергийна ефективност ще се извършва от съответните специализирани структури. За общините тази структура e общинският съвет, а за областта, като цяло, областният съвет по енергийна ефективност.

Оптималното осъществяване на дейностите по наблюдение и оценка на изпълнените или нереализирани цели от настоящата програма, ще позволи до голяма степен да се води успешна общинска политика по енергийна ефективност и възобновяеми енергийни източници.  
Процесът по наблюдение и контрол изисква формулирането на ясни, точни, конкретни, измерими и лесни за отчитане показатели за успешна реализация на Програмата , които да бъдат одобрени от общинската администрация. Примери за такива показатели са посочените по-долу:

* + Постигане на формулираните качествени и количествени цели и задачи на програмата;
  + Създаване на условия за повторяемост и мултиплициране на резултатите от осъществени добри практики от реализираната програма;
  + Въздействие на изпълнената програма върху други области, свързани с планирането и развитието на Общината;
  + Ефикасност и ефективност на управлението на програмата.

**13. Отчет на изпълнението**

В съответствие с чл. 12, ал. 7 от ЗЕЕ, изпълнителният директор на АУЕР утвърждава образец на отчет за изпълнението на дейностите и мерките от програмите по енергийна ефективност. Изготвените отчети за предходната календарна година се представят на хартиен и магнитен носител в АУЕР не по-късно от 1 март на следващата календарна година и се публикуват на интернет страниците на съответните държавни и местни органи.

**14. Заключение**

Високата енергийна интензивност на българската икономика, лошата топлоизолация на битовите и обществени сгради и липсата на традиции в оползотворяването на енергия от възобновяеми източници, са предпоставките, които налагат високите темпове на развитие в тази сфера.

Изготвянето на общинските програми по енергийна ефективност е задължителна част от държавната политика в тази област, предвид основното правило на ЗЕЕ, че сградите, в които се помещават органите на държавна власт и органите на местното самоуправление следва да служат, като образец за гражданите.

Разработването на програмите по енергийна ефективност и изпълнението на предвидените в тях проекти е част от регионалната политика за устойчиво развитие. Именно поради това, програмите по енергийна ефективност се разработват в съответствие с и при спазване на основните цели и принципи, заложени в общинските планове за развитие.

С общинските програми за енергийна ефективност се цели:

- да се повиши ефективността на използване на енергийните ресурси:

- да се намалят енергопотреблението и вредните емисии в атмосферата;

- да се осигури здравословна среда чрез подобряване на микроклимата;

- да се създадат предпоставки за финансиране на мероприятията за енергийна ефективност;

- енергийната ефективност да стане една от приоритетните общински дейности.

Програмата за енергийна ефективност на **Община Симеоновград** за периода 2020 – 2025 г. е стратегически документ с отворен характер. Тя може да бъде усъвършенствана, допълвана и изменяна на база промени в нормативните документи на национално ниво, както и установените резултати, нуждите и финансовата възможност на Общината.

**Настоящата програма е разработена на основание чл. 12, ал. 2 от ЗЕЕ и е приета с Решение на Общински съвет – Симеоновград №35 от 07.02.2020г.**